text: 1Dioswan Tupana Karpata sayarichiyta tukuspanmi Moisesqa aceitewan karpata ch'aqchuykuspa sapaqcharqan chaypi kashaq serviciokunantinta, hinallataq altartapas serviciokunantinta. 2Chaymantataq runa yupayta yanapaq ayllu umallikuna 3Señor Diosman ofrendankuta apamuspa qorqanku toldosqa soqta carretakunata, chunka iskayniyoq torokunatawan. Chay umallikunaqa iskay-iskaymantan carretata qorqanku, torotataq ichaqa sapanka huktakama qorqanku. Llapan chaykunatan Dioswan Tupana Karpaq ñawpaqenman churarqanku. 4Hinan Señor Diosqa Moisesta nirqan: 5–Chaskiy chay carretakunata torokunatapas Ñoqawan Tupana Karpapi serviwanankupaq, hinaspa chaykunata Leví runakunaman qonki, imapichus sapanka llank'ashanku chayman hina ruwanankupaq, nispa. 6Chaymi Moisesqa carretakunatapas torokunatapas chaskirqan, hinaspa Leví runakunaman qorqan. 7Gersonpa mirayninmanmi qorqan iskay carretata tawa torotawan, llank'anankupaq necesitasqankuman hina. 8Aaronpa churin Itamarpa kamachisqan Merariq mirayninmantaq qorqan tawa carretata pusaq torotawan, llank'anankupaq necesitasqankuman hina. 9Cohatpa mirayninmantaq ichaqa mana qorqanchu carretatapas torotapas, ch'uya kaqkunata rikrankupi apananku kasqanrayku. 10Altarta Señor Diospaq sapaqchashasqanku p'unchaymi ayllu umallikunaqa ofrendankuta apamurqanku, hinaspa altarpa ñawpaqenman churarqanku. 11Hinan Señor Diosqa Moisesta nirqan: –Sapa p'unchaymi huk ayllu umalli ofrendanta apamunqa altarta sapaqchanapaq, nispa. 12Chaymi ñawpaqkaq p'unchay Judá ayllumanta Aminadabpa churin Naasonqa ofrendanta aparqan. 13Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 14Pachak gramo hina pesaq qori pocillon hunt'a inciensoyoq karqan. 15Hinallataq huk torillo, huk anejo, watayoq huk borrego ruphachina sacrificiopaq, 16huk orqo cabra hucha pampachay sacrificiopaq, 17iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 18Iskaykaq p'unchaytaq Isacar aylluq umallin Zuarpa churin Natanael ofrendanta aparqan. 19Paypa ofrendanmi karqan: huk qolqe puruña, chaymi pesarqan huk kiloq kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 20Pachak gramo hina pesaq qori pocillon hunt'a inciensoyoq karqan. 21Hinallataq huk torillo, huk anejo, watayoq huk borrego ruphachina sacrificiopaq, 22huk orqo cabra hucha pampachay sacrificiopaq, 23iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 24Kinsakaq p'unchaytaq Zabulón aylluq umallin Helonpa churin Eliab ofrendanta aparqan. 25Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 26Pachak gramo hina pesaq qori pocillon hunt'a inciensoyoq karqan. 27Hinallataq huk torillo, huk anejo, watayoq huk borrego ruphachina sacrificiopaq, 28huk orqo cabra hucha pampachay sacrificiopaq, 29iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 30Tawakaq p'unchaytaq Rubén aylluq umallin Sedeurpa churin Elisur ofrendanta aparqan. 31Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 32Pachak gramo hina pesaq qori pocillon hunt'a inciensoyoq karqan. 33Hinallataq huk torillo, huk anejo, watayoq huk borrego ruphachina sacrificiopaq, 34huk orqo cabra hucha pampachay sacrificiopaq, 35iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 36Phisqakaq p'unchaytaq Simeón aylluq umallin Zurisadaipa churin Selumiel ofrendanta aparqan. 37Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 38Pachak gramo hina pesaq qori pocillon hunt'a inciensoyoq karqan. 39Hinallataq huk torillo, huk anejo, watayoq huk borrego ruphachina sacrificiopaq, 40huk orqo cabra hucha pampachay sacrificiopaq, 41iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 42Soqtakaq p'unchaytaq Gad aylluq umallin Reuelpa churin Eliasaf ofrendanta aparqan. 43Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 44Pachak gramo hina pesaq qori pocillon hunt'a inciensoyoq karqan. 45Hinallataq huk torillo, huk anejo, watayoq huk borrego ruphachina sacrificiopaq, 46huk orqo cabra hucha pampachay sacrificiopaq, 47iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 48Qanchiskaq p'unchaytaq Efraín aylluq umallin Amiudpa churin Elisama ofrendanta aparqan. 49Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 50Pachak gramo hina pesaq qori pocillon hunt'a inciensoyoq karqan. 51Hinallataq huk torillo, huk anejo, watayoq huk borrego ruphachina sacrificiopaq, 52huk orqo cabra hucha pampachay sacrificiopaq, 53iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 54Pusaqkaq p'unchaytaq Manasés aylluq umallin Pedasurpa churin Gamaliel ofrendanta aparqan. 55Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 56Pachak gramo hina pesaq qori pocillon hunt'a inciensoyoq karqan. 57Hinallataq huk torillo, huk anejo, watayoq huk borrego ruphachina sacrificiopaq, 58huk orqo cabra, hucha pampachay sacrificiopaq, 59iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 60Isqonkaq p'unchaytaq Benjamín aylluq umallin Gedeoniq churin Abidán ofrendanta aparqan. 61Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 62Pachak gramo hina pesaq qori pocillon hunt'a inciensoyoq karqan. 63Hinallataq huk torillo, huk anejo, watayoq huk borrego ruphachina sacrificiopaq, 64huk orqo cabra, hucha pampachay sacrificiopaq, 65iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 66Chunkakaq p'unchaytaq Dan aylluq umallin Amisaipa churin Ahiezer ofrendanta aparqan. 67Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 68Pachak gramo hina pesaq qori pocillon hunt'a inciensoyoq karqan. 69Hinallataq huk torillo, huk anejo, watayoq huk borrego ruphachina sacrificiopaq, 70huk orqo cabra, hucha pampachay sacrificiopaq, 71iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 72Chunka hukniyoqkaq p'unchaytaq Aser aylluq umallin Ocranpa churin Pagiel ofrendanta aparqan. 73Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 74Pachak gramo hina pesaq qori pocillon hunt'a inciensoyoq karqan. 75Hinallataq huk torillo, huk anejo, watayoq huk borrego ruphachina sacrificiopaq, 76huk orqo cabra, hucha pampachay sacrificiopaq, 77iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 78Chunka iskayniyoqkaq p'unchaytaq Neftalí aylluq umallin Enanpa churin Ahira ofrendanta aparqan. 79Paypa ofrendanmi karqan: huk qolqe puruña, chaymi pesarqan huk kilo kuskanninta, huk qolqe p'uku, chaytaq pesarqan kuskan kilo yaparisqata, Dioswan Tupana Karpapi chanin pesanaman hina. Ñut'u hak'uwan aceitewan pitusqawanmi puruñapas p'ukupas hunt'a karqan. 80Pachak gramo hina pesaq qori pocillon hunt'a inciensoyoq karqan. 81Hinallataq huk torillo, huk anejo, watayoq huk borrego ruphachina sacrificiopaq, 82huk orqo cabra, hucha pampachay sacrificiopaq, 83iskay toro, phisqa anejo, phisqa orqo cabra, watayoq phisqa borregotaq sumaq kawsay sacrificiopaq karqan. 84Chhaynatan Israel ayllu umallikunaqa altarta sapaqchashaqtinku ofrendankuta aparqanku chunka iskayniyoq qolqe puruñakunata, chunka iskayniyoq qolqe p'ukukunata, chunka iskayniyoq qori pocillokunatawan. 85Sapanka qolqe puruñan pesarqan huk kilo kuskanninta hina, sapanka p'ukutaq pesarqan kuskan kilo yaparisqata. Llapan qolqe puruñakuna, llapan qolqe p'ukukuna iskay chunka pusaqniyoq kilota hina pesarqan, Dioswan Tupana Karpapi chanin pesanaman hina. 86Chunka iskayniyoq qori pocillokunataq hunt'a inciensoyoqkama karqan, chaykunan sapanka pesarqan pachak gramota hina, Dioswan Tupana Karpapi chanin pesanaman hina. Llapan qori pocillokunan pesarqan huk kilo kuskanninta hina. 87Ruphachina sacrificiopaq uywakunan llapan karqan chunka iskayniyoq torillokuna, chunka iskayniyoq anejokuna, watayoq borregokuna chunka iskayniyoq, sapanka t'aqa uywakuna ruru ofrendantinkama. Hucha pampachay sacrificiopaqtaq chunka iskayniyoq orqo cabrakuna karqan. 88Sumaq kawsay sacrificiopaq uywakunataq llapan karqan iskay chunka tawayoq torillo, soqta chunka anejo, soqta chunka orqo cabra, watayoq borregotaq soqta chunka. Chaykunan karqan aceitewan ch'aqchuykusqaña altarta sapaqchanapaq ofrendakuna. 89Moisesmi Dioswan Tupana Karpata haykurqan Señor Dioswan rimaq, hinaspan Señor Diospa kunkanta uyarirqan rimanakuy arcaq patanpi kashaq iskay querubinkunaq chawpinmanta.


c: text/html

text: 1Chaymi Tayta Diosninchipa shiminta sumaj wiyacushun. Mana wiyacurga, llutanmanpis çhayarushuwan. 2Unay wichan anjilcuna willapämashanchita çharcunanchi caran. Mana çharcujcunata jucha aparicushanman-tupu Tayta Diosninchi ñacachiran. 3Chaymi Tayta Jesúspa shiminta mana çhasquicuptinchi, ¿ñacaypita jishpichimäshunchuraj? Tayta Diosninchipa maquinçhu cawananchipaj quiquin Jesúsraj shiminta willapämashcanchi. Chaypita shiminta wiyajcunapis sumaj tantiyachimashcanchi. 4Willapämashanchi rasunpa cashanta quiquin Tayta Diosninchipis tantiyachimashanchi. Camacächir, mana imaysi runa rurashancunata Jesúswan, willacujcunawan tucuyta rurachiran. Mana imaypis ricashancunata ricar, runacuna manchariran. Tucuy-jinanpa munayniyuj cashanta Tayta Diosninchi musyachicuran. Chaynuypis acracushan runacunaman Espíritu Santuta caçhamuran juc-niraj-juc-niraj yaçhaycunata camapänanpaj. 5Chaymi Tayta Diosninchipa maquinçhu cawajcunata mana anjilcunapa maquinman çhurashachu; manchäga Jesúspa maquinman. 6Chaymi shimin nishançhu isquirbiraycan: Taytallau Tayta, runacuna ushyacajlla. Wañucujlla. ¿Imanirraj llaquipanqui? ¿Imanirraj llapantapis tarichinqui? 7Anjilcunaman tincunanpäpis ichiclla pishircusha. Chaypis alli ricash cananpaj çhurashcanqui. Alliçhu jurgushcanqui. 8Llapan rurashayquita runapa maquinman çhurashcanqui. Chaymi: Llapanta runapa maquinman çhurashcanqui nirga, musyachimanchi llap-llapallanta maquinman çhurashanta. Maquinpita imapis mana jishpingachu. Chaypis paypa maquinçhu llapan cashanta cananllaraj mana tantiyanchirächu. 9Ichanga Tayta Diosninchi llaquipämashanchita sumaj tantiyacushun. Washämänanchi-raycur Wawan Jesústa wañunanpaj caçhamusha. Yupash watalla anjilcunaman mana tincushantapis camacächisha. Chaypitam ichanga alliman çhurasha. Nuwanchi-raycur wañushanpita alliçhu jurgusha. 10Tayta Diosninchipita llapanpis cawan. Llapantapis camasha maquinçhu cawananpaj. May-may wawancuna achic-achicyaycaj wasinman çhayananta munan. Wawancuna ñaupanman çhayachinan-raycur quiquin camacächisha Jesús sumaj-sumaj ñacar wañuymanpis çhayananpaj. Wawan Jesús ñacaptinraj, Tayta Diosninchipaj sumaj alli casha. Chaynuypa llapanchita jishpichimänanchipaj camacächisha. 11Wiyacushpanchi llapaninchitana Tayta Diosninchi wawanpa ricamanchi. Wawan Jesúswan juc taytallapita caycanchi. Chaymi mana pingacullar Jesús nimanchi: Chay taytallapita caycanchi. 12Unaypis shiminta musyachicur niran: Taytallau Tayta, pï cashayquitapis llapan wawayquita willapäshaj. May-chayçhu jutucaptinpis, cushicuywan alliman çhurashayqui. 13Jananmanpis niran: Tayta Diosninchiman yupachicushaj. Yapaypis niran: Tayta Diosninchi çhurapamash captin, wawäcunawan-ima caycä. 14Llapan runa wañujlla. Jesúspis wañucujlla caran. Wañurmi ichanga, wañuchicuj supaytapis içhipusha. 15Supay maquichacamaptinchi, wañuyta manchacullar cawashcanchi. Jesús wañurmi ichanga, wañuypita washämashcanchi. 16Tayta Jesús mana anjilcunatachu yanapaj shamusha. Manchäga Abrahampa willcan captinchi, yanapämänanchipaj shamusha. 17Nuwanchi-jina runa cayman çhayashpan Jesús tantiyamanchi. Chaynuypa mayur cüra cayman çhayaran. Cüra caynintapis çharcuycan. Llaquipämashapanchi mañacapaycämanchi. Jucha aparicushanchita Tayta Diosninchi mana yarparänanpaj quiquinpa bïdanta çhurasha wañuyman çhayanancaman. 18Supaypis cay pachaçhu Jesústa ñacachiran. Juchacachiytapis munaran. Chaymi ñacachimaptinchisi, juchacachiyta munamaptinchisi, Jesús washämanchi. Llaquipämashpanchi yanapaycämanchi.

robotstxt: allowed

filter: keep


text: 1Jacobpa ayllun, kayta uyariychis, qankunaqa Israel sutiwan sutichasqan kankichis, qankunaqa Judapa mirayninmi kankichis, Señor Diospa sutinpin jurankichis, Israelpa Diosninmantan mañakunkichis, ichaqa hawa sonqollan manan chaninpichu, 2chaypas nishankichismi: Ch'uya llaqtamantan kayku, Israelpa Diosninmanmi hap'ipakuyku, payqa Tukuy-atiyniyoq Señor Diosmi, nispaykichis. 3Chay hinaqa, Señor Diosmi nisunki: Unaymantañan ñawpa imakunachus sucedenantaqa willakurqani, ñoqan chaykunataqa sut'incharqani. Usqhayllan ruwarqani, hinan hunt'akurqan. 4Rumi sonqo kasqaykitan reqsirqayki, kunkaykipas fierro k'aspi hina kasqantan reqsirqayki, mat'iykipas bronce hina kasqantan reqsirqayki. 5Chayraykun unaymantaña chayta nirqayki, manaraq sucedeshaqtinmi chayta willarqayki, mana chayqa niwaqmi karqan: Idoloymi chayta ruwarqan, llaqllasqa diosniymi, unuyachisqa rikch'ayniymi chaykunata chayachimurqan, nispa. 6Llapantan chaykunataqa uyarirqanki rikurqanki, ¿manachu qanqa chayta ninki: Arí, cheqaqpunin sucedesqanqa, nispa? Kunanmantaqa mosoq sucedenankunatan willasqayki, mana yachasqayki pakasqakunatan willasqayki. 7Chaykunataqa kamarishanin, manan ñawpa kaqkunachu, manan ñawpaqqa chaykunamanta uyarirqankichu, chaymi: “Yacharqaniñan”, nispaqa manan niyta atiwaqchu. 8Yacharqanipunin mana hunt'aq kasqaykita, nacesqaykimantapacha “mana kasukuq” nisqa kasqaykitapas, chaymi qanqa manapuni chaykunamanta rimaqta uyarirqankichu, manataqmi ninriykitapas kicharirqankichu reparanaykipaq. 9Sutiyraykun phiñakuyniyta sonqollaypi pakani, yupaychasqa kanaypaqmi sonqoyta tiyachikuni, ama qanta wañuchinaypaq. 10Ñoqan ch'uyayachiyki, ichaqa manan qolqeta hinachu, aswanpas hornopi hina ñak'arichispan probayki. 11Ñoqaraykupunin chayta ruwani, sutiytaqa manapunin qhellichanata munanichu, manan pipas ñoqa hina qhapaqchasqaqa kanqachu. 12Jacobpa ayllun uyariway, waqyakusqay Israel, uyariway. Ñoqallapunin Diosqa kani, ñoqan ñawpaqkaqpas qhepakaqpas kani. 13Makiymi kay pachata teqsicharqan, paña makiymi hanaq pachata mast'arqan, sutinkumanta waqyariqtiymi llapallanku qayllaykamuwanku. 14Llapallaykichis huñukuychis, hinaspa uyariychis: ¿Mayqen idolonkutaq kay sucedenankunata willakurqan? Munakusqay amigoy Ciron Babilonia contra yuyaykusqayta ruwanqa, Caldea runakuna contran phawaykunqa. 15Ñoqapunin chayta rimarqani, ñoqan payta waqyamurqani, hinaspan pusamurqani, chaymi paypa ruwasqanqa allinpuni kanqa. 16Kunanqa Apu Señor Diosmi kachamuwan, hinaspan Espiritunwan hunt'aykuwan. Chayrayku asuykamuwaychis, hinaspa kayta uyariychis: 17Qespichiqniykichis Señor Diosmi, Israelpa Ch'uya Diosninmi nin: Qallariymantapachaqa manan pakapichu rimarqani, tukuy chaykuna hunt'akuqtinqa chaypin kasharqani. Ñoqan Diosniyki Señor Diosqa kani, ñoqan allinniykipaq yachachiyki, ñoqan purinayki ñantapas pusayki. 18Kamachikuyniykunallata uyariwaq karqan, thak-kayniykiqa mayu hinan hunt'a kanman karqan, chanin-kayniykipas lamar-qochaq phoqchiqesqan hinaraqmi kanman karqan. 19Mirayniykiqa aqo hinan askha kanman karqan, wawaykikunaqa ñut'u aqo hinan kanman karqan, ñoqaqa manapunin t'iraykichismanchu karqan, manallataqmi qayllaymantapas chinkachiykichismanchu karqan. 20¡Lloqsiychis Babilonia suyumanta! ¡Ayqeychis Babilonia runakuna ukhumanta! Kusisqa qaparispa teqsimuyuntinman kayta willaychis: ¡Señor Diosmi kamachin Jacobta qespichimun! 21Manan unumanta ch'akichikunkuchu, ch'inneqninta paykunata pusashaqtin, unutan paykunapaq qaqamanta phullpuchimun, qaqatan ch'eqtan, hinan unu phawarin, nispa. 22Señor Diosmi nin: Manan thak kawsayqa millay runakunapaqqa kanchu, nispa.


text:
Budismu
Budismu nisqaqa Siddhārtha Gautama (Buddha) sutiyuq runap kamasqan iñiymi, yachay wayllukuypas.
Chay Budismuqa Indyapi ñawpaq kaq yachaykunatas, ichataq musuq yuyachakuykunatas ch'aqtan, runata paqariypa wañuypapas muyuyninkunamanta pusanapaq. Runaqa allin kawsaypi kururakuspa imakunap chiqap kayninta riqsikuspa kawsachun, chaywan chay paqariypa wañuypapas muyuyninkunamanta qispichikuchun, nispa Buda yachachin.
Runap yuyayninqa - karma nisqa - huk wañusqa runap kawsasqanmanta musuqmanta paqarisqa runap kawsayninman pasachispa qallaykunsi. Budismuqa kakuq alma, kakuq ñuqa (atma) manam kanchu nispa nin. Chay almaqa manas kakuqchu, llapa wañuywan musuqmanta paqarimuywan hukchaykuqsi.
Budismu Indyapis paqarirqan, kimsa kaq kñ pachakwatapi tukri iñiy tukuspa. Qanchis kaq kq pachakwatapitaqsi Indyapi Hinduwismup anchhuchisqansi karqan. Kunankamaqa anti Asyapi lliwmanta aswan hatun iñiymi. Kawaypas dalai lama


text: 1Señor Diosmi nin: Jerusalenpa callenkunata purimuspa yachamuychis, allinta qhawamuychis, plazakunapi maskhamuychis, icha pillapas kanmanchu chanin ruwaq, cheqaq-kay ruway munaq runa. Tarirqamunkichischus chayqa, Jerusalentaqa pampachasaqmi. 2Hinaña sutiypi juraq kanku chaypas, cheqaqtapunin yanqa rimaqlla kanku, nispa. 3Señor Diosníy, qanqa hunt'aq runatan maskhashanki. Hasut'irqankin, manataq nanayta repararqankuchu, anyaykurqankin, manataq kasukurqankuchu, paykunaqa sonqonkutan rumiyaykachirqanku, manataq qanman kutirimpuyta munarqankuchu. 4Ñoqaqa yuyaykurqanin: Chaykunaqa mana yuyayniyoq wakchakunan kanku, Señor Diospa imachus munasqantaqa manan yachankuchu, manataq Diosninkuq kamachikuy simintapas yachankuchu. 5Chay hinaqa, allin wiraqochakunaman risaq, paykunawan rimamusaq, paykunaqa Señor Diospa imachus munasqantapas, Diosninkuq kamachikuy simintapas yachankupunichá, nispa. Ichaqa kasukuytapas mana munaspankun llapallanku Dios contra sayarisqaku. 6Chayraykun yunkamanta león lloqsimuspa wañuchinqa, ch'inneqmanta lobopas lloqsimuspa p'atanqa. Leopardon llaqta qayllamanta qhamiyashan, pillapas lloqsimuqtinqa llik'irqarinanpaq sinchi askha huchallikusqankumanta, sapa kuti Señor Diosta saqepusqankumantawan. 7Señor Diosmi nin: ¿Imaynataq qankunata ñoqa pampachaykichisman? Churiykikunan saqepuwarqanku, paykunan wak dioskunaq sutinpi jurarqanku, chaykunaqa manan diospunichu. Saksanankukaman mikhuchirqani, chaywanpas wasanchawaytan qallarirqanku, llapallankutaqmi qhelli huchapi puriq warmiq wasinman puriripurqanku. 8China caballo maskhaq wirayasqa orqo caballo hinan runa-masinkuq warminpa qhepanta phawarqanku. 9¿Chaykuna ruwasqankumantaqa manachu muchuchiyman? Chay hina llaqtamanri, ¿manapunichu tupaqninta qoyman? 10Awqanku haykumuspa uvas yurakunata t'irachunku, amapas llapantachu tukuchunku. Uvas yurakunata k'allmanachunku, manaña chakrayñachu kasqanrayku. 11Israelpas Judapas wasanchawarqankupunin. Ñoqa Señor Diosmi chayta nini. 12Israelwan Judawanmi llullakuspa Señor Diosmanta rimarqanku, nirqankutaq: Manan Diosqa kanchu. Manan ima mana allinpas kawasunchu manan maqanakuypas yarqaypas kanqachu, nispanku. 13Profetakunaqa wayra hinallan kanku, paykunaqa Señor Diospa ima nisqantapas manan yachankuchu. 14Tukuy-atiyniyoq Señor Diosmi nin: Paykunan niwarqanku chay mana chaninkunata, chayrayku ñoqa simiykiman rimayniyta churasaq, simiykunan nina hina kanqa, Israel llaqtataqmi llant'a hina kanqa, ninataqmi llant'ata ruphaykapunqa, nispa. 15Señor Diosmi nillantaq: Yaw, Israel, qan contran karumanta hamuq llaqtata pusamushani, chayqa allin takyasqa ñawpa llaqtan, rimaynintapas manan reqsinkichu, parlasqantapas manan yachankichu. 16Llapankun maqanakuq allin qharikuna kanku, wach'inankuwanqa wañuchillankupunin. 17Llank'asqaykitapas mikhunaykitapas mikhurqapunqakun, churiykitapas ususiykitapas oqoykapunqakun, ovejaykikunatapas wakaykikunatapas mikhurqapunqakun, uvasniykitapas higosniykitapas millp'urqapunqakun, armankuwanmi allin perqayoq llaqtaykikunatapas thuninqaku, nispa. 18Señor Diosmi niwarqan: Chay p'unchaykunaña chayamuqtinpas manaraqmi llapaykichistachu thunisqaykichis. 19Llaqtayki tapusunki: ¿Imanaqtinmi tukuy chaykunata Apu Señor Diosniyku ruwawanku? nispa chayqa, kutichinki: Imaynan hallp'aykichispiraqtaq Diosniyku Señor Dios saqepuspaykichis mana reqsisqa dioskunata yupaycharqankichis, chay hinallataqmi wak suyupi mana reqsisqa runakunaq kamachin kapunkichis, nispa. 20Señor Diosmi nin: Jacobpa mirayninman kayta willaychis, Judamanpas kayta willaychis. 21Kayta uyariy, mana yuyayniyoq loqhe llaqta, qhawaq ñawsan kanki, uyariq roqt'un kanki. 22Ñoqa Señor Diosmi nini: ¿Manachu qankunaqa manchakuwankichis? ¿Manachu ñawpaqeypiqa khatatatankichis? Ñoqan aqota churarqani lamar-qochaq qorpan kananpaq, chay qocha manapuni wasapananpaq. Imaynataña phoqchispapas manan atinqachu, imaynataña hatarispapas manapunin wasapanqachu. 23Qankunan ichaqa mana kasukuq loqhe sonqo kankichis, qhepaman kutirispan wikch'upuwarqankichis. 24Manan hayk'aqpas kikiykichisqa ninkichischu: Diosninchis Señor Diosta manchakusun, paymi paranan mitallapipuni parachipuwanchis, wiñachinanpaq poqochinanpaq ima. Paymi mikhuy hoqarina mitatapas yachasqallataña waqaychapuwanchis, nispaqa. 25Qankunaq mana chanin kayniykichismi lliwta huk-hinaman t'ikrarqapun, qankunaq huchaykichismi allin kanaykichista hark'asunkichis. 26Arí, llaqtaypiqa kanpunin millay runakuna, phalaq animalta hap'inanpaq toqlla churaq hinan runa hap'inanpaq toqllata churan. 27Wasinkumanqa suwasqakunatan hunt'achinku jaulaman phalaq animalkuna hunt'aykachisqata hina, chay hinapin atiyniyoqman qhapaqmanwan tukupunku. 28Allin mikhusqa wirallañan lonq'ollañan kashankupas, millay ruwasqankuqa mana tukukuqmi, mana tayta-mamayoqpaqpas manan chaninchankuchu, wakchakunapaqpas manan kuskachankuchu. 29¿Chaykuna ruwasqankumantaqa manachu ñak'arichiyman? ¿Chay hina suyumanqa tupaqninta manachu qopuyman? 30Kay hina sinchi manchakuyraqmi kay suyupi kaykushan: 31Profetakunan llullakuspa rimanku, sacerdotekunan kamachikunku ima munasqankuman hina. Llaqtaytaq chay hina kanantapuni munan, ichaqa, ¿imatataq ruwankichis p'uchukay p'unchay chayamuqtinri? Ñoqa Señor Diosmi chayta nini.


text: 1Qallariypeqa Diospa Simi Nisqanqa karqapuni. Chay Simi Nisqanqa Dioswan kasharqa, Chay Simi Nisqantaj Diospuni karqa. 2Paymin qallariypeqa Dioswan karqa. 3Tukuy imasqa Paynejta ruwasqa karqa, ruwasqa kajmantataj mana Paywanqa mana imapis ruwasqachu karqa. 4Kawsayqa Paypi kasharqa, chay kawsaytaj runaspaj k'anchay karqa. 5K'anchayrí laqhapi lliphipin, laqhataj k'anchayta mana atiparqachu. 6Uj runa karqa Diospa kachamusqan, sutintaj karqa Juan. 7Payqa k'anchaymanta willanampaj testigo jina jamorqa, paypa nisqannejta tukuy runas creenankupaj. 8Mana Juanchu chay k'anchayqa karqa. Payqa k'anchaymanta willanallampaj kachamusqa karqa. 9Cheqa k'anchayqa kay pachapi tukuy runasman k'anchanampaj jamusharqa. 10Diospa Simi Nisqanqa kay pachapiña kasharqa. Kay pachaqa Paynejta ruwasqa karqa; chaywampis kay pachapi kaj runas mana Payta rejserqankuchu. 11Paypata kajkunaman jamorqa, paykunatajrí mana Payta jap'ikorqankuchu. 12Astawampis sutimpi creejtinku, tukuy Payta jap'ikojkunaman atiyta qorqa Diospa wawasnin ruwasqa kanankupaj. 13Paykunaqa mana runaj yumasqanmantachu nacekunku, nitaj aychaj munayninmantachu, nillataj pi qharejpa munayninmantachu; astawanqa Diosmanta nacekunku. 14Chay Diospa Simi Nisqanqa aychallikorqa, noqayku ukhupitaj tiyakorqa. Jatun kaynimpa k'anchayninta rikorqayku, Dios Tataj uj k'ata Churimpa jatun kaynimpa k'anchayninta jina. Payqa junt'a karqa k'acha kaywan, cheqa kajwantaj. 15Paymanta Juanqa jatunmanta willarqa: Kaymá chay qhepayta jamojqa. Payqa noqamanta kurajmin, imaraykuchus manaraj nacekushajtiy, Pay karqañapuni, nispa. 16Paypa jatun qhapaj k'acha kayninmanta tukuypis jap'inchej qhasilla Diospa k'acha yanapayninta, mayqentachus kutin kutinta qowanchej, chayta. 17Moisesnejta leyqa qosqa karqa; Diospa k'acha yanapaynin, cheqa kaywantaj Jesucristonejta chayamuwanchej. 18Mana pipis Diostaqa jayk'ajpis rikorqachu; Dios Tatawan khuska kaj uj k'ata Churi Paytaqa rejsicherqa. 19Kayqa Juanpa willasqan karqa, maypachachus Jerusalenmanta judíos kacharqanku sacerdotesta, levitasta ima payta tapoj: Pitaj qan kanki? nispa, chaypacha. 20Payqa sut'ita willarqa: Mana noqachu Cristo kani, nispa. 21Tapullarqankutaj: Chantá, pitaj kankiri? Eliaschu kanki? nispa. Juantaj nerqa: Mana paychu kani, nispa. Nerqankutaj: Jamunan karqa, chay profetachu kanki? nispa. Juanqa kutichillarqataj: Manapuni, nispa. 22Chantá nerqanku: Pipunitaj qan kankiri? Niwayku ari, kachamuwarqayku, chaykunaman willanaykupaj. Imatataj ninki qanmanta? nispa. 23Juantaj profeta Isaiaspa nisqanman jina nerqa: Noqa kani ch'innejpi qhaparej: Señorpa ñanninta cheqanyachiychej, nispa. 24Chay runastaqa fariseos kachasqanku. 25Tapullarqankutaj: Sichus mana Cristochu kanki, nitaj Eliaschu, nillataj profetachu chayqa, imaraykutaj bautizankiri? nispa. 26Juan kuticherqa paykunaman: Noqa yakupi bautizani, qankuna ukhupitajrí uj runa kashan, pitachus mana rejsinkichejchu, chay. 27Paymá qhepayta jamojqa. Noqaqa Paypa juk'utasnillantapis mana lluch'unaypaj jinachu kani, nispa. 28Chay imas karqa Betaniapi, Jordán Mayu chimpapi; chaypi Juanqa runasta bautizasharqa. 29Q'ayantin, Juan Bautistaqa Jesusta payman jamushajta rikuspa, nerqa: Kaymá Diospa Corderon, runaspa juchanta apaspa pichajqa. 30Paymanta noqaqa nerqani: Payqa noqamanta kuraj, imaraykuchus manaraj nacekushajtiy, Payqa karqañapuni, nispaqa. 31Noqaqa Payta mana rejserqanichu; astawanqa israelitas Payta rejsinankupaj jamorqani, runasta yakupi bautizaspa, nispa nerqa Juanqa. 32Juan willallarqataj: Espíritu Santota palomata jina cielomanta urayk'amojta rikorqani, chaytaj Jesusman tiyaykorqa. 33Noqaqa Payta manaraj rejserqanichu; pichus yakuwan bautizajta kachamuwaj niwarqa: Pejpa patanmanchá Espíritu Santo urayk'amuspa kakonqa, chaymá kanqa Espíritu Santowan bautizajqa, nispa. 34Noqaqa ajinata rikuni, rejsichinitaj Payqa Diospa Churin kasqanta, nispa. 35Q'ayantenqa Juan chayllapitaj kasharqa iskay yachachisqasninwan. 36Juantaj, chaynejpi Jesusta purishajta rikuspa, nerqa: Kayqa, Diospa Corderon kaypi kashan, nispa. 37Iskay yachachisqasnintaj chayta uyarispa, Jesuspa qhepanta rerqanku. 38Jesustaj, qhepanta jamushasqankuta rikuspa, taporqa: Imatataj mask'ashankichej? nispa. Paykunataj kuticherqanku: Yachachej Señor, maypi tiyakunki? nispa. 39Jesusqa nerqa: Jamuychej rikunaykichejpaj, nispa. Chantá Juanpa yachachisqasnin rispa, rikorqanku maypichus Jesús tiyakusqanta. Chay p'unchaypitaj Paywan qhepakorqanku, imaraykuchus ch'isiyasharqaña. 40Juanpa nisqanta uyarispa Jesuswan rerqanku, chay iskaymanta ujnin kaj Andrés karqa, Simón Pedroj wawqen. 41Pay ñawpajta wawqen Simonta tarispa, nerqa: Mesiasta tariyku, nispa. Chayqa Cristo niyta munan. 42Chaymantá, Jesusman Simonta pusamorqa. Jesusrí, allinta qhawarispa, payta nerqa: Qan Simón kanki, Jonaspa churin; kunanmanta sutiykeqa Cefas kanqa, nispa. Chayqa Pedro niyta munan. 43Q'ayantin, Jesusqa Galileaman llojsishaspa, Felipeta tarerqa, nerqataj: Qhepayta jamuy, nispa. 44Felipeqa Betsaida llajtamanta karqa. Andreswan, Pedrowampis chayllamantataj karqanku. 45Chantá Felipeqa Natanaelta tarispa, nerqa: Josejpa churin Jesús nazarenota tariyku. Paymantaqa Moisés qhelqarqa leypi, profetaspis qhelqallarqankutaj, nispa. 46Natanaeltajrí kuticherqa: Atinmanchu Nazaretmanta ima allimpis rikhurimuyta? nispa. Felipetaj nerqa: Jamuy ari, chantá rikunki, nispa. 47Jinapi Jesusqa Natanaelta Payman qayllaykushajta rikuspa, nerqa: Kaymá cheqamanta israelitaqa, paypitaj ni ima llullakuypis kanchu, nispa. 48Chantá Natanael taporqa: Maypitaj noqata rejsiwarqankiri? nispa. Jesustaj kuticherqa: Manaraj Felipe wajyashasojtin, higo sach'a urapi kashajtillaykiraj rikorqayki, nispa. 49Chaymantataj Natanaelqa, nerqa: Yachachej Señor, Qanqa Diospa Churin kanki, Israelpa Reynin, nispa. 50Jesús kutichispa, nerqa: Higo sach'a urapi kashajtiyki rikorqayki, nispa nisusqayraykuchu creenki? Aswan jatuchaj imastaraj rikunki, nispa. 51Jesús nillarqataj: Cheqatapuni niyki: Kunanmanta ñawpajmanqa janaj pachata kichasqata rikunki, Diospa angelesnintataj Runaj Churinman urayk'amushajta, wicharishajtataj, nispa.


text:
Edin Džeko
Edin Džeko sutiyuq runaqa (* 17 ñiqin pawqar waray killapi 1986 watapi paqarisqa Sarajevo llaqtapi - ) huk Busna-Hirsiquwina mama llaqtayuq piluta hayt'aqmi karqan.
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kampiunatukuna (6)[llamk'apuy | pukyuta llamk'apuy]
Individual suñaykuna[llamk'apuy | pukyuta llamk'apuy]
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Edin Džeko.


text: 1Noqamin kani, pitachus Dios k'ajaj phiñakuynimpi castigan, chay. 2Payqa pusaykachawarqa, purichiwarqataj mana k'anchayniyoj laqha ñankunata. 3Cheqamanta tuta p'unchay noqaman kutin kutinta makisninta churaykuwan. 4Payqa aychayta, qaraytawan machuyachin. Tullusniytapis Payllataj p'akiran. 5Payqa llakiywan, ñak'ariywan ima cercowan jina muyuykuchiwan. 6Laqhapi saqerpariwan unay wañusqasta jina. 7Ni mayninta llojsinaypaj corralpi jina wisq'aykuwan; astawan cadenasniyta llasayaykuchin. 8Chhikata qhaparikushajtiypis, mana kasuta ruwawanchu. Mañakusqayta mana uyariwanchu. 9Sumaj ch'eqosqa rumiswan ñanniyta jark'aykun, chaki ñanniytapis wist'uyaykuchin. 10Pay noqapajqa mikhunawampaj wateqaj jukumari jina karqa, pakaymanta wateqaj león jinataj. 11Ñanniyta pantachiwan, mitharpariwantaj. Manchachikuywan kharkatishajta saqewan. 12Flechana arconta mat'iykuspa, flechanawampaj sayaykuchiwan. 13Señorpa chay flechamuwasqasnenqa cuerpoyman sat'iykukunku. 14Tukuy ayllusniy asipayawanku; sapa p'unchay paykunaj asikunanku kani. 15Señorqa chay jina jaya llakiywan junt'aykuchiwan; jaya ujyanawan machaykuchiwan. 16Kirusniyta rumiwan muchharawan, ushphapitaj sunt'ichiwan. 17Sonqo tiyaykusqa kaymanta almayqa karunchakun; allin kawsaytapis qonqapuni. 18Chantá nerqani: Kallpayqa tukukapun, jinallataj Tata Diospi suyakuyniypis, nispa. 19Yuyarikuni ari llakiyniymanta, ñak'ariyniymantawan, jayasta ujyasqaymantawan. 20Chaymanta yuyarikojtiy, almayqa mayta ñak'arin. 21Chay tukuywampis sonqoypi unanchani, chayraykutaj suyakullasajpuni. 22Tata Diospa khuyakuynenqa mana jayk'ajpis tukukunchu; munakuynimpis mana tukukuyniyojchu. 23Sapa paqarin mosojyanku. Qampa nisqaykita junt'aj kayniykeqa may jatunmin. 24Almayqa nin: Tata Diosqa tukuy ima noqapajqa; chayrayku Payllapi suyakusaj. 25Tata Diosqa may k'acha pichus Paypi atienekojpaj, pichus Payta mask'an, chaypajpis. 26Tata Diospa salvacionninta ch'inmanta suyanaqa may sumajpuni. 27Runapajqa allimpuni wayna kasqanmantapacha k'umuykukoj sonqo kananqa. 28Dios nisqanrayku, runaqa sapan tiyakuspa, ch'inllamanta kakuchun. 29Pampakama k'umuykukuchun; ichapis paypajqa suyakuy kanraj. 30Pichus maqajmanqa uj lado uyantawan kutirichichun, ajinamanta p'enqachisqa kaywan junt'achisqa kanampaj. 31Tata Diosqa mana wiñaypajchu saqerpariwanchej. 32Llakichispapis, khuyakullantaj, may chhikan khuyakuynin kasqanrayku. 33Payqa mana munasqanraykuchu runasta llakichispa castigan. 34Tata Diosqa mana walej ninchu, carcelpi kajkunata mana khuyakuspa sarojkunata. 35Manataj walej ninchu, patapi kaj Dios qhawamushajtin, runasta waqachejkunata. 36Nillataj walej ninchu, justiciata q'ewinku, chaykunata. 37Pejpa nisqantaj junt'akunman, Señorqa ajina kananta mana nishajtin? 38Tukuy sajra kaj, tukuy allin kajpis, manachu patapi kaj Diosmanta jamun? 39Runaqa imamantataj kay kawsaypi phiñakuspa rimanman, juchasninrayku castigasqa kashaspari? 40Kawsayninchejta allinta qhawarikunachej. Tata Diosta mask'anachej, Paymantaj kutirikunachej. 41Janaj pachapi kashaj Diosninchejman makisninchejta, sonqonchejtawan oqharinachej. 42Noqaykoqa Qampa contraykita oqharikorqayku, manataj cheqantachu kawsarqayku. Chaymanta Qanqa mana perdonawaykuchu. 43K'ajaj phiñakuyniykiwan Qanqa muyuykuwarqayku, qhatiykachawarqaykutaj. Qanqa kantumanta mana perdonaspa wañurachiwarqayku. 44Phuyus ukhuman Qanqa pakaykukunki, mañakususqaykuta mana uyarinawaykupaj. 45Uj millay p'enqaypi, millachikunapaj jinataj tukuy runaspa ñawpaqenkupi rikhurichiwayku. 46Tukuy enemigosniyku noqaykoj contrallaykutapuni parlanku. 47Noqaykupajpuni tiyarqa manchachikuy, misk'anas, ch'inyachisqa kaypis. 48Ñawisniymanta waqayqa mayu yakus jina puririn, munasqa llajtay chinkachisqa kasqanmanta. 49Ñawisniymantaqa waqayllapuni surumonqa mana sayk'uyta, manapunitaj samariyta tarisajchu, 50Tata Dios janaj pachamanta qhawarimunawaykukama. 51Sonqoyqa maytapuni nanawan, llajtaypi sipaskunata llakiypi rikusqayrayku. 52Enemigosneyqa p'isqota jina jap'irpariwanku, mana imallamanta. 53Kawsashajta pujyuman wijch'uykuwanku, pataymantaj uj rumiwan wisq'aykuwanku. 54Yakoqa umaykama p'ampaykuwarqa, chaypachataj nerqani: Wañusqaña kani kunanqa, nispa. 55Jinapi noqaqa pujyu ukhumantapacha sutiykita qhaparikorqani, Tata Dios. 56Qanqa qhaparikamusqayta uyariwarqanki. Mañakususqaytapis uyariway ari. 57Qhaparikamorqayki, chay p'unchay Qanqa qayllaykamuwaspa, niwarqanki: Ama manchachikuychu, nispa. 58Qanqa Señor, noqaman kutikuwaspa, sayaykorqanki, kawsayniytataj librawanki. 59Qan rikunki Tata Dios, manakajmanta ñak'arichiwasqankuta. Chayrayku, Qan justiciata ruwaway ari. 60Qan rikushanki imatachus ruwanawankupaj wakichikusqankuta, noqaj contraypi tukuy yuyasqankutapis. 61Tata Dios, Qan uyarishanki toreyawasqankuta, tukuy sajra imasta contraypi wakichisqankuta, 62jinallataj tukuy parlasqanku, yuyasqankupis, sapa p'unchay noqaj contrallaypipuni. 63Tiyaykukuspataj, sayaykuspataj noqallamantapuni takipayanku. 64Kunanqa, paykunaman pagay ari, Tata Dios, imatachus ruwasqankuman jina. 65Sonqosninkuta astawan rumiyachiy; maldicionniyki paykunaman chayachun. 66Chay k'ajaj phiñakuyniykiwan paykunata qhatiykuy, kay jallp'a patamantataj chay runasta chinkachiy ari, Tata Dios.


text: 1Allitami intrakay, Jesucristumi maydiyaqa mantakuq shamur tukuyla kawsaqkunata, chaynulla wanusha kaqkunamatapis allita rikar yach'anqa. Chaymi kananqa Taytanchik Dyuspa, chaynulla Amitunchik Jesucristupa naypanpi kusalata rugar nishayki: 2Rir, Dyusninchikpa rimayninta imuraslapis yach'achikunaykipaq. Chaymi ima katin, mana ima katinmapis imanullapis yach'achikuyta kamay intrakananllapapaq. Chaynuqami runakuna mana allinpi katinmapis nanaq nanaq willay, intrachiy, animachiy ima, kusa shumaqlata willar. 3Chaqa ch'amunqami uk tyimpu, chay tyimpupiqami mana mayqanpis uyakuyta munanqachu Dyusninchikpa shumaq rimayninkunataqa. Ashwanmi chay tyimpupiqa runakunaqa ukman ukman imakunata yach'akuyta munanqallapa. Chaymi maskanqallapa achka ukman yach'achikuq runakunata. Chayna yanqa mana sirbiq uyakunayashanllapakunata yach'achitin, paykuna munashannullana uyakur kawsanllapa. 4Chaymi ashwan chay runakunaqa chiqap kaqta mana kwintacharnachu, chay yanqa kwintukunalatana uyakur kasurna kawsanqallapa. 5Piru qam-shuypaqami ukniy Timoteo, kriyishaykirayku qischakay ima katinpis allin kaqlapi yarpur shachinakunki. Chaymi ashwan Amitunchikpaq yach'achikutki kriyir washakananllapapaq nir willashushanlata yach'achikunki. Chaynulla tukuy imata ruranaykipaq Amitunchik nishushantaqami karanlata ruranki. 6Chaymi nishayki: Nuqapaqqami mana maychu wanur rir Amitunchikwanna kanaypaqqa. Chaymi ashwan wanurqa, Dyusninchikpaqqa uk ufrindita yupayna paypa naypanmanqa qimikayashaq. 7Chaqa nuqaqami uk maqanakuq yupay kusalata shachinakusha kani allinlata yach'achikurqa. Chaymi ashwan tukuyla imata ruranaypaq kaqtaqa kananqa tukchishana kani, Amitunchik munashannula rurar ima. 8Chaymi kananqa ashwan yarakuyani, imatapis karanlata rikar yach'aq jwis Amitunchik kurunayta qumananpaq diya ch'amunanlatana. Piru manami nuqalatachu qumayanqa chay kurunataqa, ashwanmi wakinpis allita kriyir kusalata llakir ima pay shamunanpaq yaraqkunatapis quyanqa. 9Kananqami kriyiq masiy Timoteo, yaqqa nuqalana kashayrayku kusalata rugashuni ama tardakurchu imanupis shamur watukumanaykipaq. 10Chaqa kriyiq masinchik Crescentimi risha Galacia lugarman. Chaynulla kriyiq masinchik Tito-shuypaqa risha Dalmacia lugarman. Chaymi paykunaqa mana pullaynachu. Piru Demas-shuypaqami kriyishanmantaqa kay pachamanta kaq imankunalapaq masta llakiq kar, mana pullay kayta munar dijamar risha Tesalo'nica pwibluman. 11Nataq ukninchikllapa Lucaslami kaypi nuqawan kidasha. Chaymi rugashayki chay ukninchik Marcosta imanupis maskar apapamanaykipaq. Chaqa payqami yach'achikutiyqa kusalata yanapamayanqa pullay karqa. 12Chaqa Tiquicupismi mana pullaynachu E'feso pwibluman kach'ashayrayku. 13Chaymi qam shamurqa, Troas pwiblupi ukninchik Carpupa wasinpi rakta atun rach'payta dijasha kani, chayta apamunki. Chaynullami apamunkipis papilmanta pillukaq libruykunata. Piru mastaqami ministini chay qaramanta libruykunata yach'achikunaypaqqa. Chaymi chaytapis apapamanki. 14Chaymi nishayki: Chay runa Alejandro shutiq, chay jyirrukunata rupachir imakunata ruraqmi, nuqawan kusala mana allinta tukusha. Chaymi nini: Amitunchikmi paytaqa allita rikar yach'anqa imata rurashannulla nir. 15Chayraykumi qampis chay runitumantaqa kusalata kuytakanki. Chaqa payqami nuqanchikkuna Amitunchikpaq yach'achikuyanchikllapa chaypaqqa kuntran tikrakasha kar, kusala mana allinkunata rimar ima purin. 16Chaymi nishayki: Nuqa puntata Roma pwiblupi kar, karguyjunkuna qayachimatin ritiyqami, mana mayqan ukninchikkunapis pullayqa riranchu yanapamaqqa. Chaymi ashwan nuqala riray. Chaypaqqami Tayta Dyusta mañani ama chay ukninchikkunata mana allinta rurananpaq nir. 17Piru chaynu ukninchikkuna nuqalata dijamatinllapamapismi, Amitunchikqa nuqawan kar, kusalata jwirsayta qur yanapamaran. Chaynami ashwan nuqaqa imanu kriyirmi washakayanqallapa nir ima kusalata yach'achikuray. Chaynu yach'achikutiymi chaypi kaq mana kriyiq runakunaqa tukuyla uyakumaranllapa. Chaymi chaynu karguyjunkunapa naypanpi karqami, uk liyunpa shiminpi yupayna karay. Piru Amitunchik Jesucristumi washamaran. 18Chaynullami maydiyapis tukuy mana allin kaqkunamanta washamanqa. Chaymi ashwan kusala shumaq mantakuyashanmanna apar pullakumanqa. Chayraykumi ¡paylata tukuy tyimpupaq alabashunllapa! ¡Chaynumi kanqa! 19Chaymi saludapamanki ukninchik Priscata, Aquilata, chaynulla ukninchik Onesiforutapis tukuy aylluntinta. 20Erastuqami, Corinto pwiblupi kidasha. Nataq Trofimuta-shuypaqami, qishaqta Mileto pwiblupi dijaray. 21Chaymi nishayki: Imanullapismi manapis chay qasay tyimpu kashanllami shamuyta kamanki. Saludutami kach'amun qampaq chay ukninchikkuna Eubulo, Pudente, Lino, Claudia, chaynulla tukuyla kaypi wakin kriyiq masinchikkunapis. 22Chaynulla Amitunchik Jesucristumi qamwan imuraslapis kanqa. Chaymi mañakuni Taytanchik Dyus tukuyla qamkunata llakipar tukuy imapi yanapashunanllapapaq nir. Chaynumi kanqa.


text: 1Chay warda muyun pasäluptinmi, simänap allaycuynin muyun wälalla Magdalapi Mariawan juc Mariaca pampaläśhancäman lipäcula licaycamü. 2Chayćhu cayalcaptinmi Diosninchicpi juc anjil janay pachäpi ji'alpalcamul chay wićhaläśhan lumïta quićhaycüluptin cay pachäpis sumä śhaśhälun. Walmicunäñatacmi chay lumïćhu täcuyäta licälälin sumä räyunu chipyayäta müdananpis sumä laśhta-yupay yulä-yulä cayäta. 4Chayta licälulmi täpä cachacucunäpis sumä chucchucuyalcal wañuśha-yupay cućhpälälin. 5Walmicunätañatacmi anjilca: “Ama manchacalcämaychu. Chacatäśha Jesusta ashiyalcäśhayquita yaćhayämi. 6Pay'a manañam cayćhüñachu. Nipäcuśhuśhayquinümá śhalcämuśhaña. Chutaläśhancäman-ari licaycü śhapämuy. 7Canan yaćhapacünincunaman wayra lil: ‘¡Śhalcamuñämi! Tincuycälimunayquipämi Galileacta amcunapïpis puntacta lin'a’ ninqui. Caytam niycälinac cala” nin. 8Chaynu niptinmi manchapacüśha cayalpis, cushicüśhatac walmicunaca pasaculcan yaćhapacünincunacta willaycamü. 9Chaynu liyällaptinlämi Jesus: “¿Imanuyllam cayalcanqui mamacuna?” nil limaycun. Niptinmi walmicunaca ćhaquinta macallacaycälil alawapäcula. 10Payñatacmi: “Ama manchaculcaychu. Cuyaśhá yaćhapacünïcunacta willaycälimuy Galileaman śhapämul licaycälimänanpä” nin. 11Chay walmicunaca liyalcällaptinlämi, waquinnin täpä cachacucunaca malcaman cutiycul puydï sasirdüticunacta willaycälin lluy ima pasaśhantapis. 12Chaymi sasirdüticunaca prinsipal yaśhacunäman lila imacta lulapäcunanpäpis limanacamü. 13Chayćhümi chay täpä cachacucunäta alli-alli illayta uycälälin: “ ‘Tutap puñuyalcaptïmi yaćhapacünincuna śhalcamul suwälälimäñä’ nilmi nipäcunqui. 14Ñatac mandacüca tantiäluptin'a ya'acunam imanuypapis awnichipäcuśhä mana imallactapis niycälishunayquipä” nil. 15Niptinmi cachacucunaca illaycäta ćhasquiycälil, yaćhachishantanülla nipäcula. Ñatac cay casqui limaymi jinantin Israelcunäćhu canancamapis muyuyan. 16Chaymi ćhunca jucniyu yaćhapacünincuna Galileaćhu cä ulüman lipäcula Jesus nishannülla. 17Chayćhu payta licälälilmi alawapäcula; waquinnincunañatacmi ishcayyäśha cayalcäla. 18Paycunaman aśhuyculmi Jesus nila: “Tayta Diosmi maquïman ćhulaycamun cay pachäćhu janay pachäćhu ima cäcunätapis. 19Canan jinantin pachäćhu cä malcacunäman lil lluypis yaćhapacünïcuna capäcunanpä caminaycälimuy. Jinalcul bawtisaycäliy Tayta Diospa, Chulinpa, Chuya Ispiritup pudirnin cayniquiwan. 20Jinaman'a lluy yaćhaycälichishacta amcunapis yaćhaycälichiy cäsuculcänanpä. Ya'añatacmi ichá imaycamapis walan-walan amcunawan caycuśhä cay pacha camacänancama” nil.


text: 1Kunanqa hermanos, noqaykupaj mañapuwayku, Señorpa Simi Nisqan tukuynejpi uyarisqa kanampaj, jatunchasqataj, imaynachus qankuna ukhupi karqa, ajinata. 2Diosmanta mañapullawaykutaj, chay may sajra runasmanta waqaychasqa kanaykupaj, imaraykuchus mana tukuychu creenku. 3Señortajrí nisqanta junt'allampuni, Paytaj kallpachasonqachej, waqaychasonqachejtaj sajra kajmanta. 4Noqaykoqa mayta qankunamanta suyakuyku Señorpi. Tukuy ima kamachisqaykuta kunankama junt'ashankichej, jinataj qhepamampis junt'allankichejtaj. 5Señortaj sonqoykichejta Diospa munakuyninman aysachun, Cristoj jamuyninta pacienciawan suyanaykichejpaj. 6Kunanqa, hermanos, qankunata kamachiyku Señorninchej Jesucristoj sutimpi, t'aqakunaykichejta mayqen hermanopis mana trabajayta munajmanta, yachachisqaykuman jina mana kawsakuyta munankuchu, chaykunamantapis. 7Qankunaqa allinta yachankichej, imatachus noqayku ruwarqayku, ajinallatataj qankunapis ruwanaykichej kasqanta, imaraykuchus qankunawan kashaspa, mana qhellaschu karqayku. 8Nitaj pejpa t'antantapis qhasimanta mikhorqaykuchu; astawanqa jump'i suruyta tuta p'unchay trabajarqayku, ama ni mayqenniykichejpaj llasa q'epi jina kanaykupaj. 9Atiykuman karqa qankunamanta imatapis mañakuyta kawsanaykupaj. Chaywampis mana imatapis mañakorqaykuchu, imaraykuchus munarqayku ruwasqaykuwan yachachiyta qankunapis kikinta ruwanaykichejpaj. 10Chayrayku qankunawan kashaspa, kayta kamacherqayku: Pichus mana trabajayta munajqa ama mikhuchunchu, nispa. 11Cheqamanta, uyariyku wakinkuna qankuna ukhupi pantasqata purisqankuta, mana imapi trabajaspa, astawampis wajkuna trabajakojta mana saqespa. 12Chay jina kajkunataqa kamachiyku, k'amiykutaj Señor Jesucristoj sutimpi, tukuy sonqo trabajaspa mikhunankupaj ganakunankuta. 13Qankunataj hermanos, ama sayk'uychejchu allin kajta ruwaspa. 14Sichus pipis kay cartapi nisqaykuta mana kasunman chayqa, nipuychej qhella runa kasqanta, amataj paywan tantakuychejchu, ajinamanta p'enqakunampaj. 15Chaywampis, paytaqa ama enemigopajchu jap'iychej, astawanqa hermanota jina k'amiykuychej. 16Sonqo tiyaykuyta qoj Señorqa qankunaman allin kawsakuyta qochumpuni tukuy imapi. Señortaj tukuy qankunawan kachun. 17Noqa Pablo, kikin makiywampuni qhelqaspa, napaykuykichej, yachanaykichejpaj noqajtapuni kay carta kasqanta. Ajinata qhelqani. 18Señorninchej Jesucristoj qhasilla k'acha yanapaynin tukuy qankunawan kachun.


text: 1Jesusman yupachicug-mayïcuna, gamcuna shumagmi musyarcayanqui, mana yangalapag gamcunaman aywapäcamungäta. 2Chaypitas shumagmi musyarcayanqui Filipos marcachru ashlisha, magasha capäcungätas. Chaynuy runacuna jinarcayämaptinsi Dios yanapapäcamaptinmi nogacunaga mana mancharilar, Diospa ali willapanta willapapäcurag salvacurcänaypag. 3Nätan Jesuspita chay willapapäcur manam pantacasha runa yupaysi lutantachu willapapäcurag. Manatan willapapäcuragsi pantacächipäcuyniquita munarchu, u engañapäcuyniquita munarpishchu, antis willapapäcurag razoncagtam. 4Nogacunataga Dios quiquinmi yupachicarcämar nirarcayäman Jesuspita ali willapata willapacurcänäpag. Chaura pay nipäcamangantam nogacunaga willapacurcayä. Nätan willapacurcayä manam runapita alipag ricasha cayta munarchu, antis Dios munanganta rurarmi. Chaynuy rurapäcungäta Diosga shumagmi musyayan. 5Gamcuna musyarcayangaynuysi nogacuna chraramur manam imapitas alawapäcuragchu. Manatan rimapapäcuragsi golgueta gopäcamänay raygopishchu. Chaynuy mana rurapäcungäta Dios quiquinsi shumagmi musyayan. 6Manatan ni juc cutilas runacunapita alisca alinnin runapag ricasha caytas munapäcurächu, ni gamcunapitas, ni juc runacunapitas. Cristopa cachran rurag capäcungäpita chaynuy ricapäcamänay cayaptinsi. Nogacunaga manam munapäcurächu chaynuy ricapäcamänayta. 7Antismi gamcunata ricapäcurag shumagpa, juc warmi wawanta cuyar imapita cuidagnuysi. 8Nogacunaga aliscam gamcunataga cuyarcayag. Nogacunaga manam Jesuspita willapaylatachu munapäcurag, antis ima-ayga captinsi, jinaman wanursi wanupäcüman cara gamcuna raygoga. Chaura gamcunataga aliscam cuyarcayag. 9Jesusman yupachicug-mayïcuna, gamcunaga shumagmi musyarcayanqui uticasha uryapäcungäta. Diospa ali willapanta gamcunata willapapäcur nogacunaga pagas junagmi micapäcunäpag upyapäcunäpag uryapäcurä mana maygaytas “Waclay u caylay” nir, manacurcänagpag. 10Gamcunas jinaman Diossi shumagmi musyayan gamcunawan yachrar, alita rurayar cawapäcungäta. Chaura gamcuna Diosman yupachicugcunapagga manam canchu imapita juchachapäcamänaypagsi. 11Nätan musyarcayangaynuysi juc taytachu ali cawapäcunanpag churincunata anyapan valorchapan, chaynuymi nogacunaga rurapäcurä lapaywansi. 12Chaypin nipäcurag Dios munangannuy cawapäcunaypagmi. Nätan chaynuy cawapäcunaypagmi Diosga acrarcayäshunqui. Chaura chaynuy cawarga Dioswanmi imaycamas capäcunqui, jinaman alisca alipa ricasham capäcunquis. 13Chaypitas nogacunaga chaynuylam Tayta Diosta “Gracias Tayta” nicurcayä, Diospa ali willapanta willapapäcuptï “Cayga razonpa Diospa ali willapanmi” nir, gamcuna chrasquicurcangaypita. Nätan chay willapataga gamcunaga manam runacunapa willapantanuylachu chrasquicurcaray, antis “Cayga razonpas Diospam” nirmi. Chaymi gamcunaga chay willapa ningannuy nä cawarcayanquis. 14Jesusman yupachicug-mayïcuna, mas naupata gamcunaga chay ali willapa ningannuy cawayta galayarärir, marca-mayiquicunapita gaticachrasham capäcurayqui cunchuchisha capäcunaypag, wac Judea ninganchru Jesusman yupachicug gotucagcunanuysi. Paycunas gaticachrasha capäcura Israel castancunapitam. 15Chay Israel castacunam Munayniyog Jesustas, jinaman Diospa unay willacugnincunatas wanuchipäcura. Paycunam nogacunatas ashircayäman cunchuchipäcamänanpag. Chaycunaga pipas maypas contralanmi sharcapäcun, chaymi chay ali willapa willapacurcänäta mana munapäcunchu. Chaynuy rurapäcunganpita Diosga aliscam chaycunapag piñarayan. 16Chaynuytan juc casta runacuna chay salvacurcänanpag ali willapa musyachipäcunätas mana munapäcunchu. Chaynuy jinarga alisca aliscam juchäcurcayan. Chaynuy rurapäcunganpitaga Diosninchi aliscam cunchuchinga. 17Jesusman yupachicug-mayïcuna, chay contranchi sharcug runacuna gargapäcamasha captinmi gamcunapita raquicasha carcayä. Nätan chaynuy raquicasha cayanchi manam alä unaypagchu. Nätan chaynuy carcayarsi gamcunataga, chaynuylam yarpararcayag, jinaman nogacunaga aliscam aywamuytas munarcayä. 18Chaura pasay aywamuylata munarcayarsi Asyag jarcapäcamaptinmi, mana aywapäcamüragchu, jinaman quiquïlasi yaparcur yaparcurmi nä aywamugpag cayarä, nätan chaychru chay Asyag captinmi mana aywamüragchu. 19Nätan aywamuyta munarcayä yanapapäcunagpagmi. Nogacunaga shumagmi musyarcayä Munayniyog Jesús cay pachaman cutimuptin paypa naupanchru cushisha capäcunayta. Chayta ricar nogacunaga aliscam cushicurcäshag, jinaman olgotucurcäshag. 20Au, razonpam gamcunapitaga nä olgotucurcayäsi, jinaman cushirarcayäsi.


text: 1Saulunami Jesucristuta chasquicogcunata wanutsiyta yarpar prësu tsareg aywargan. Tsaymi más mandag cüraman aywargan ordinta jorgamunanpag. Tsay ordinwannami Damascuman aywargan sinagogacunacho Jesucristuta chasquicogcunata tarerga warmitapis olgutapis prësu apananpag. 3Tsauraga tsay ordinwan Damasco marcaman chayaycaptinnami elagpita atsqui payman chip-chipyämorgan jana patsapita. 4Tsaynog chip-chipyämuptinmi pampaman Saulo tunicorgan. Tsaychönami mayargan jana patsapita caynog nimogta: “Saulo, Saulo, ¿imanirtag nogapa conträ sharcuycanqui?” 5Tsayta mayarmi taporgan: “¿Pitag canqui, tayta?” Tapuptinmi caynog nergan: “Nogaga Jesucristumi caycä. Yäracamagcunata gaticacharga nogapa conträmi caycanqui. [Tsaynog rurashpayquega picata jaytag törunogpis quiquiquimi nacanquipag.” 6Tsayta mayarmi mantsacashga sicsicyashpan Saulo caynog nergan: “¿Imata ruranätatag munanqui, tayta?” Tsaynami Jesús nergan:] “Ayway Damasco marcaman. Tsaychönami nishunquipag imata ruranayquipag cashgantapis.” 7Sauluwan aywaycagcunaga parlamushganta mayarpis manami pitapis ricapäcorgantsu. Pitapis mana ricarmi fiyupa mantsacargan. 8Tunishganpita sharcur Saulo gaprayashgana car manami imatapis ricargantsu. Tsaymi paywan aywag runacuna janchaylapa chayatsipäcorgan Damasco marcaman. 9Tsaycho quimsa junagmi gaprayashgala cargan. Manami micuytapis micorgantsu ni yacutapis uporgantsu. 10Damascuchömi targan Jesucristuta chasquicog Ananías. Paytami Jesucristo yuriparcur caynog nergan: “¡Ananías!” Niptin nergan: “¿Imatag, tayta?” 11Tsaynog niptinmi Jesucristo nergan: “Ayway Derëcha nishgan cälliman. Judaspa wayinman chayaycur tapucunqui Tarso marcapita Saulo jutiyog runapag. Tsay wayichömi Tayta Diosta pay manacuycan. 12Manacuycashganchömi ricashushcanqui payman chayaycashgayquita. Tsaychömi ricashushcanqui gapra caycashganpita yapay ricananpag payta yataycur manacushgayquita.” 13Niptinmi Ananías caynog nergan: “Payman aywaytaga mantsacömi, tayta. Atscagmi wilapäcamashga tsay runa pasaypa fiyu car gamman yäracogcunata chiquishganta. Jerusalencho gamman yäracogcunatashi gaticachar pasaypa nacatsergan. 14Cananpis más mandag cürapa ordinninwanshi cay marcaman shamushga gamman yäracogcunata prësu apananpag.” 15Tsauraga Jesús caynog nergan: “¡Mana mantsacuypa ayway! Nogami tsay runataga acrashcä wilacuynëta wilacunanpag. Paymi wilapanga juc lädu nación runacunata, más mandag autoridänincunata y Israel runacunatapis. 16Paytami noga musyatsishag noga-raycu fiyupa nacananpag cashganta.” 17Tsauraga Ananías aywargan Saulo caycashgan cag wayiman. Chayaycurna Saulupa umanta yataycur caynog nergan: “Waugui Saulo, aywaycämuptiqui yuripäshogniqui Señor Jesusmi cachamashga gapra caycashgayquipita aliyänayquipag y Santu Espirituta chasquicunayquipagpis.” 18Ananías parlayta usharcuptinmi jinan höra Saulupa nawinpita pescädupa escämannog shicwaptin ricarganna. Nircurnami bautizacorgan. 19Tsaypita micurcurnami cawarircorgan. Nircurnami atsca junagrag Jesucristuta chasquicogcunawan Damascucho goyargan. 20Tsaypitanami sinagogacunacho Saulo tantyatsergan Jesucristo Tayta Diosnintsipa tsurin cashganta. 21Tsaymi lapan mayagcunaga mantsacashganog ricacur caynog nergan: “¿Manacu cay runaga Jesucristuta chasquicogcunata Jerusalencho prësu tsareg caycan? ¿Manacu caymanpis shamushga Jesucristuta chasquicogcunata prësu tsarircur mandag cüracunaman apananpag?” 22Tsaynog nipäcuptinpis mana mantsacuypami Saulo tantyatsergan cruzcho wanog Jesús salvamagnintsi Cristo cashganta. Tsaymi Damascucho tag Israel runacuna fiyupa yarpachacorgan: “¿Alitatsurag o mana alitatsurag niycämantsi?” nishpan. 23Tsaypitanami Israel runacunapa autoridänincuna wilanacärergan Sauluta wanutsinanpag. 24Wanutsiyta munarmi pagasta junagta paycuna shuyarpargan marca yargunan puncucho. Tsaynog wanutsiyta munashgantami Saulo musyargan. 25Tsayta musyaycurmi Jesucristuta chasquicogcuna Sauluta yanapargan gueshpinanpag. Tsaymi Jesucristuta chasquicog mayincuna juc pagas jatun canastaman winarcur marca tumarag jatun perga jananpa urätsergan gueshpicunanpag. 26Tsaypita Jerusalenman Saulo chayaycur Jesucristuta chasquicogcunawan juntacayta munargan. Juntacayta munaptinpis manami criyipäcorgantsu Jesusman yäracushganta. Tsaymi paywan juntacayta mantsacorgan. 27Tsaynog mantsacäriptinmi apostolcunaman Sauluta Bernabé pushargan. Chayaycatsirnami paycunata wilapargan Señornintsi Jesucristuta caminucho Saulo ricashganta. Tsaynogpis wilapargan payta Jesús parlapashganta. Nircur wilapargan Damascucho mana mantsacuypa Jesucristupa wilacuyninta Saulo wilacushgantapis. 28Bernabé tsaynog wilapaptinmi apostolcuna Sauluta chasquicärergan. Tsauraga Jerusalencho goyarnami paycunawanna Saulo purergan. Runacunatapis mana mantsacuypa wilapargan salvamänantsipag Jesucristuta Tayta Dios cachamushganta. 29Griego idiömata parlag Israel runacunatapis wilapaptinmi tsay runacuna payta wanutsiyta munapäcorgan. 30Tsayta musyarmi waugui-panicuna Sauluta pushapäcorgan Cesarea marcaman. Tsaypitana marcan Tarsuman aywacunanpag payta despachapäcorgan. 31Tsay witsanga Jesucristuta chasquicogcunata autoridäcuna manami pitapis prësu tsaritsergannatsu. Tsaymi Judea, Galilea y Samaria provinciacunachöpis Jesucristuta chasquicogcuna tranquïluna cawapäcorgan. Waran waranmi Jesucristupa wilacuyninta yachacärergan pay munashgannog cawananpag. Tsaynogpis Santu Espíritu yanapaptinmi Jesucristuta chasquicogcuna más atscayarganna. 32Pedrunami may-tsaypa purir Lida marcamanpis chayargan Jesucristuta chasquicogcunata watucunanpag. 33Tsaychömi tarergan Eneasta. Paymi paralítico car pusag (8) wata cämalancho jitarargan. 34Tsauraga Pedro caynog nergan: “Eneas, Jesucristumi aliyätsishunqui. ¡Sharcuy! ¡Cämayquita shuntay!” Tsauraga Eneas jinan hörami sänuna sharcorgan. 35Tsaymi Lida marcacho tag runacuna y Sarón marcacho tag runacunapis sänuna caycagta ricashpan Jesucristuta chasquicärergan. 36Tsay witsanmi Jope marcacho Tabita jutiyog warmi targan. Tabita ninanga griego idiömachöga Dorcas ninanmi. Tsay warmimi Jesusman yäracur imaypis alilata rurag y wactsacunatapis yanapag. 37Tsay marcachömi gueshyawan Tabita wanorgan. Wanuycuptin armarcatsir tsutargan altuscho caycag cuartuman. 38Jopipita Lida marcamanga cercalami caycan. Tsaymi Lidacho Pedro caycashganta mayar ishcay runacunata cachargan payta jucla pushamunanpag. 39Tsaymi Pedro paycunawan aywargan. Chayaycuptinmi pushargan Tabita tsutaraycashgan cag cuartuman. Tsaychömi Tabita yanapashgan viüdacuna wagashpan Pedruta ricatsergan paycunapag rurapashgan röpancunata. 40Tsauraga Pedro tsaycho caycagcunata wagtaman gargurir gongurpacuycur Tayta Diosnintsita manacorgan. Manacurirna wanushga caycagta caynog nergan: “¡Tabita, sharcuy!” Tsaynog niptinmi wanushga caycashganpita jucla cawarimorgan. Cawarircamurmi Pedruta ricärir jamarcorgan. 41Nircur maquinpita tsarircur Pedro ichitsergan. Tsaypita wagtacho caycagcunata gayargan Tabita cawarimushganta ricapäcunanpag. 42Tabita cawarimushgantaga musyapäcorgan intëru Jope marcachömi. Tsaynogpami Señornintsi Jesucristuta atsca chasquicärergan. 43Tsay marcacho atsca junagmi Pedro posädacorgan suëla rurag Simonpa wayincho.


text: 1Chaymanta samana diya kayantin pakariykaptin Mariya Magdalena suknin Mariyawan rirkansapa chay machayta kawak. 2Chay warmikuna chayaptinkuna allpa sukaman kuyurkan. Tata Diospa angelnin sielumanta urayamushpa chay machaypa wichkanan rumita suchuchirkan. Ashuchishpana sawanpi tiyarirkan. 3Chay angelka sukaman llipyak likidu karkan. Tukuy llachapan nieveshina yurak likidu karkan. 4Chay angelta kawashpankuna chay kuydakuk soldadukuna manchakuywan chukchukushpankuna wañudushina urmarkansapa. 5Chaypina chay angelka chay ishkantin warmikunata willarkansapa: —Ama manchakuychichu. Ñuka yachani chakatadu kashka Jesusta maskaykanaykichita. 6Payka mananami kaypinachu. Rimashkanshina ñami kawsamushkana. Mash shamuychi kawak maypicha churashkankunata. 7Chaymanta utkakushpaykichi rillaychi kawsamushkanta disipulunkunata willak. Galilea partiman manara riptikichira payka rinka. Kankunapish rillaychi chaypi kawanaykichipa. Chayllatami willashkaykichi. 8Chaypina chay ishkay warmikunaka manchakushpapish sukaman kushikurkansapa. Kushikushpa kallparkansapa Jesuspa disipulunkunata willak. 9Chashna riykaptinkunana Jesuska chay warmikunapi rikurishpa rimachirkansapa. Chaypina paykunaka Jesusta ladunchashpa kumurayashpankuna chakinta abrasashpa sukaman kuyarkansapa. 10Chaypina Jesuska willarkansapa: —¡Ama manchakuychichu! Kunanlla rillaychi wawkinikunata willak Galilea partiman rinankunapa. Chaypimi kawawankasapa. 11Chaymanta chay warmikuna Jerusalen llaktaman riykaptinkuna chay kuydak soldadukunapish chaypi chayarkansapa. Paykunaka kamachikuk saserdotekunata willarkansapa tukuy kawashkankunata. 12Chaypina chay kamachikukkuna rirkansapa judiyukunapa ansianunkunawan parlanankunapa imatami rurankasapa nishpa. Parlashkankunawasha chay soldadukunata aypa kullkita pagararkansapa. 13Pagarashpa willarkansapa: —Kankuna tukuy pita willanaykichi tiyan tutapi puñuykaptikichi Jesuspa disipulunkuna kuerpunta suwashkankunata. 14Chashna rimaptikichi ichará Pilato rimashkaykichita yachanka. Chaypina kastigashunayaptikichi ñukaykuna willashasapa ama nimata rurashunaykichipa. 15Llullakuyta almitishpankuna chay soldadukunaka aypa kullkita chaskirkansapa. Chaymanta chay parlashkankunata famakurkansapa. Chayrayku kunankaman judiyu runakuna rimansapa disipulunkuna Jesuspa kuerpunta suwashkankunata. 16Chaymanta ñukaykuna chunka suk disipulunkuna Galilea partiman Jesus rimashkan urkuman rirkanisapa. 17Chaypi chayashpaynikuna Jesusta kawarkanisapa. Payta kawashpa kuyarkanisapa. Sukkuna yuyayninikunapi rimarkanisapa: “Ichará mana paychu” nishpa. 18Chaypina Jesuska ladunchawashpankuna willawarkansapa: —Tata Dioska churawashka sielupi allpapi kamachikunaynipa. 19Chayrayku rillaychi tukuy allpapi kawsak runakunata yachachik paykunapish disipuluynikuna kanankunapa. Chaymanta ñukata kreyiwak runakunata bawtisaychi Tata Diospa shutinpi ñukapa shutinipi Tata Diospa Espiritunpa shutinpi. 20Chay kreyiwak runakunata tukuy yachachishkaynikunata yachachiychi paykunapish allita kasuwanankunapa. Ñuka tukuy diya kankunawan kasha kay allpa kullunan diyakaman.


text: 1¿Imanirtä yarpaycäyanqui Jesucristupa apostolnin mana cashgäta? Sayno yarpäyaptiquipis Señorninsi Jesucristo yuriparcamar acramash captinmi nogapis apostolnin caycä. Apostolnin car ali wilacuyninta wilapaptëmi chasquicuyashcanqui. Saymi waquin runacuna mana tantyacuyaptinpis gamcunaga apostolnin cashgäta tantyacuyänayqui. 3Gamcunata imatapis mana manacuptë waquinniqui nicäyanqui: “Pabloga Jesucristupa apostolnin mana carmi imatapis manacamansisu. Apóstol mana captincher imata chasquinanpäpis derëchun cansu.” 4Sayno niyaptiquipis waquin yachasicogcunapanölami nogapapis derëchö caycan posädasiyämänayquipä y pachäta garayämänayquipäpis. 5Musyayashgayquinöpis Pedruwan waquin cag apostolcuna y Jesucristupa wauguincunapis Jesucristupa wilacuyninta wilacur puriptin warmintintami yanapaycäyan. Apóstol caycaptëga nogapapis derëchö caycanmi warmiynag captëpis yanapäyämänayquipä. 6Waquin apostolcunapapis derëchun caycaptenga ¿imanirtä yarpäyanqui Bernabëpawan nogalapa derëchöcuna mana cashganta? 7¿Pitä soldädo cayman yaycunman quiquinpa gastuncunawan? Saynöpis ¿pitä cosechapacog aywar paylayninta chasquinsu? Saynöpis ¿pitä uyshayog car milwanta puscananpä rutunsu? 8Saynölami nogapapis derëchö caycan apóstol caycaptëga yanapäyämänayquipä. Moisés guelgashgan leycunachöpis cayno nirmi guelgaraycan: “Pachanta mana garaylapaga yuntacunata ama arusiyaysu.” Tayta Diosninsi sayno nergan yuntacunata pachanta garashgansino wilacuyninta wilacogcunatapis yanapänansipämi. 10Arogcuna jornalninta chasquiyänanpä derëchun cashganno y cosechagcunapis paylayninta chasquiyänanpä derëchun cashgannömi Jesucristupa wilacuyninta wilacogcunapis wilacuyashganpita chasquiyänanpä derëchun caycan. 11Nogacunami gamcunatapis Jesucristupa wilacuyninta wilapäyashcä. Saymi nogacunapapis derëchöcuna caycan gamcuna yanapäyämänayquipä. 12Waquin wilacogcunata yanapänayquipä derëchun caycaptenga apóstol captë nogacunapapis derëchöcuna caycanmi yanapäyämänayquipä. Sayno captinpis noga yarpachacushcä gamcunapita imatapis mana chasquinäpämi. Musyayashgayquinöpis wilacushgäpita imalatapis chasquiptë runacuna jamuräyämanmanmi: “Payga wilacuycan guellaypä-rayculami” niyashpan. Sayno jamuräyämashpan wilacushgäta manami chasquicuyangasu. Sayta mana munarmi quiquëcuna aruyashcä gastöcunapä. Saynölami imatapis mana chasquiylapa may-saychöpis wilacuycäyä Jesucristupa wilacuyninta pï-maypis chasquicuyänanpä. 13Sayno captinpis derëchö caycanmi wilacushgäpita chasquinäpä. Gamcunaga musyayanquimi templucho cag altarta pisapacogcuna y churapacogcunapis altarcho pishtashgan aysata micur cawayashganta. 14Saynölami Jesucristupa wilacuyninta wilacogcunapapis derëchun caycan wilacuyashganpita chasquiyänanpä. Sayno cananpämi Señorninsi Jesucristo nish. 15Derëchö sayno captinpis noga cushicömi gamcuna cagcho imatapis mana chasquiylapa wilacushgäpita. Saynöpis manami yanapämänayqui-raycusu cay cartata cartacaycämö, sinöga Jesucristupa apostolnin cashgäta tantyacuyänayquipämi. Wilacushgäpita cobranäpa trucanga jina wanucömanpis. 16Manami quiquiläpitasu wilacuycä, sinöga Tayta Diosninsi acramashganpitami. Sayno acraycämaptin mana wilacuptëga jina algupis apacamanman. 17Quiquiläpita wilacorga cobrämanpis carganmi. Tayta Diosninsi wilacunäpä churamash captinmi cobräsu. Saypa trucanga pägupä mana yarparaylapa ashmay arushganno nogapis pägupä mana yarparaylapa Jesucristupa wilacuyninta wilacuycä. 18Päguta chasquir cushicunäpa trucanga mana cobraylapa wilacushgäpita runacuna Jesucristuta chasquicuyaptinmi noga cushicö. Saymi mana cobraylapa wilacuycä, wilacushgäpita imata chasquinäpä derëchö captinpis. 19Saynölami mayman charpis runacuna imano cawayashgantapis shumag tantyacur nogapis paycunano cawä pï-maypis Jesucristupa wilacuyninta chasquicuyänan cash. 20Saymi Israel runacunawan shuntacarga paycuna cawayashganno nogapis cawaycä. Moisés guelgashgan leycunata paycuna cumpliyashgannölami nogapis cumpliycä. Isanga tantyacö say leycunata cumplishgalanwanga pipis mana salvacunanpä cashgantami. Sayno captinpis Jesucristuta chasquicuyänan-raycumi paycuna cawayashganno nogapis cawaycä. 21Mana Israel runacunawan shuntacarpis paycuna cawayashgannölami nogapis cawaycä. Isanga paycunawan shuntacar mana jusalicuypa Jesucristo munashgannölami cawaycä. Sayno cawaycä paycunapis Jesucristuta chasquicuyänan-raycumi. 22Saynölami imalapis jusa cashganta runacuna niyaptenga nogapä jusa mana captinpis sayta ruränasu. Sayno may-saychöpis cawaycä Jesucristupa wilacuyninta pï-maypis chasquicuyänan cashmi. 24Gamcuna musyayanquimi ascag cörrirpis lapanta yaleg cagla premiuta chasquishganta. Yaleg cag premiuta chasquishganno gamcunapis Tayta Dios munashganno imaypis cawayay ciëlucho premiuta chasquiyänayquipä. 25Cörrinanpä o puclananpäpis yachacogcunaga shumagmi alistacuyan. Paycunaga sayno alistacuyan gänar laurel jachapita rurash corönata chasquiyänalanpämi. Nogansimi isanga alistacuycansi mana ushacag corönata chasquinansipä. 26Saymi cörregcuna cörreg mayincunata yalinanpä shumag cörrishganno o puclagcuna gänayänanpä shumag puclayashganno nogapis Tayta Diospa naupanman char premiuta chasquinäpä pay munashganno imaypis cawaycä. 27Cörregcuna yachacäyänanpä waran waran cörriyashgannömi imano nacarpis Tayta Diosninsi munashganno cawaycä. Manasayga waquinta shumag yacharcasirpis quiquëga Diospa naupanman manami chäshäsu.


text: 1Wawqe-panallaykuna, musphana atiyniyoq Señorninchis Jesucristopi iñiyniyoq kaspaykichisqa, ama rikch'ayninta qhawaspachu runakunata allinpaq hap'iychis. 2Qankunaq huñukuyniykichisman huk runa qori sortijayoq, sumaq p'achayoq haykumunman, huk wakcha runapas haykumullanmantaq thanta p'achayoq chayqa, 3sumaq p'achayoqkaq runata allinpaq qhawarispaykichistaq niwaqchis: Qanqa kay allinkaq tiyanapi tiyaykuy, nispa, wakcha runatataq ichaqa niwaqchis: Qanqa chayllapi sayaykuy, nispa, otaq: Kay pampapi chakiy qayllapi tiyaykuy, nispa. 4Chayta ruwaspaykichisqa, ¿manachu qankuna kikiykichis runakunata akllashankichis? ¿Manachu millay yuyayniyoq juezkunaña kankichis? 5Munakusqay wawqe-panaykuna, kayta uyariychis: Diosqa kay pachapi wakchakunatan akllakurqan iñiypi qhapaq kanankupaq, munakuqninkunaman prometesqanman hina qhapaqsuyunpi kanankupaqwan. 6Qankunan ichaqa wakchakunata p'enqachirqankichis. ¿Manachu qhapaqkunaqa muchuchisunkichis? ¿Manachu paykuna kikinku juezkunamanpas aysasunkichis? 7¿Manachu paykunaqa Jesucristoq ancha chaniyoq sutinta ñakanku? Chay sutitan qankunaqa sut'ita rimarirqankichis. 8Diospa Simin Qelqan nin: “Runamasiykita munakunki qan kikiykita hina”, nispa. Chay hinaqa, cheqaqtapunichus chay allinnin kamachikuy simita hunt'ankichis chayqa, allintan ruwankichis. 9Runata imaynachus kasqanta akllaspaykichismi ichaqa, huchallikunkichis, kamachikuy simiq huchachasqantaq kankichis, chay kamachikuyta p'akisqaykichis hawa. 10Pipas kamachikuy simita lliwta hunt'aspa huk chhikallanta pantarqon chayqa, llapallanmantan huchachasqa rikukun. 11Kikin Diosmi nirqan: “Aman wasanchankichu”, nispa. Nillarqantaq: “Aman pitapas wañuchinkichu”, nispa. Chay hinaqa, wasanchay huchata mana ruwawaqchu, ichaqa wañuchiwaqtaq karqan chayqa, kamachikuy simita p'akiqñan kanki. 12Qankunaqa rimaychispas ruwaychispas kacharichiwaqninchis kamachikuy simiq nisqanwan juzganapaq kaqkuna hinapuni. 13Mana khuyapayakuqpaqqa mana khuyapayakuyniyoq huchachaymi kanqa, khuyapayakuqkunan ichaqa taripay p'unchaypi atipaqkuna kanqaku. 14Wawqe-panallaykuna, pipas: Iñiyniyoqmi kani, ninman, manataq allinkaqkunata ruwanmanchu chayqa, ¿ima allintaq kanman? ¿Chay iñiyqa atinmanchu payta qespichiyta? 15Huk wawqepas otaq huk panapas mana p'achayoq, mana mikhunayoq sapa p'unchay kasaqtin, 16mayqennillaykichispas paykunata niwaqchis: Allillanña ripuychis, allinta p'istukuychis, saksaykuychis, nispa, ichaqa manataq kawsananpaq imakunachus pisisqanta paykunaman qowaqchischu chayqa, ¿ima allintaq kanman? 17Chay hinallataqmi iñiypas allin kaqkunata mana ruwaspaqa wañusqa kashan. 18Icha pipas ninqapaschá: Qanqa iñiyniyoqmi kanki, ñoqataq allinkunata ruwani, nispa. Chay hinaqa ninin: Rikuchiway iñiyniykita allinkaqta mana ruwaspalla, ñoqataq allinkaqta ruwaspa iñiyniyta rikuchisqayki, nispa. 19Qanqa iñinkin Diosqa ch'ullalla kasqanta, allinmi chayqa. Ichaqa supaykunapas creenkun, manchakuymantataq khatatatanku. 20Mana yuyayniyoq runa, ¿manachu yachanki mana ruwayniyoq iñiyqa wañusqa kasqanta? 21Ñawpa taytanchis Abrahampas iñiywan ruwasqanraykun Diospa chaninchasqan karqan, maypachachus altar patapi churin Isaacta sacrificiopi haywasharqan chaypacha. 22Qhawariy, Abrahampa iñiyninqa ruwasqankunawanmi rikuchikurqan, ruwasqankunawanmi iñiyninpas hunt'asqa-kayman ayparqan. 23Ahinapin Diospa Simin Qelqa hunt'akurqan. Chaymi nin: “ Abrahammi Diospi iñirqan, chaymi Diosqa payta chanincharqan”, nispa. Ahinapin Abrahamqa Diospa amigon nisqa kapurqan. 24Chay hinaqa, yachankichismi, runaqa ruwasqankunapiwan chaninchasqa kasqanta, manataq iñiyllawanchu. 25Chhaynallataqmi rabona warmi Rahabpas ruwasqankunawan chaninchasqa karqan. Paymi qhamiyaq kachasqakunata qorpacharqan, hinaspan wak ñanninta paykunata kachapurqan. 26Imaynan mana espirituyoq cuerpoqa wañusqa kashan, chay hinallataqmi allinkunata mana ruwaqtinchisqa iñiyninchispas wañusqa kashan.


text: 1Huk samana p'unchawpin Jesusqa, fariseo religionniyoq runakunapa huknin kaq jefenpa wasinman mikhuq riran. Hinaqtinmi chaypi kaq wakin fariseo religionniyoq runakunapas Jesusta qawapayaranku, imapipas pantaruqtinqa chayman hinalla acusanankupaq. 2Chaypi Jesús kashaqtinmi, punkipakuy onqoyniyoq runa, Jesuspa ñawpaqninman ashuyuran. 3Hinaqtinmi Jesusqa leykunata yachachiq runakunata, hinallataq fariseo religionniyoq runakunatawan tapuran khaynata: —¿Moisespa leyninman hina, samana p'unchawpi sanoyachiy, allinchu kanman icha manachú? nispa. 4Paykuna upallalla kaqtinkun, Jesusqa punkipakuy onqoywan onqoq runata llamiykuspa sanoyachiran; hinaspan niran: —Ripuy, nispa. 5Hinaqtinmi chaypi kaq runakunata Jesusqa niran: —Mayqenniykichispapas wawaykichis, (asnoykichis) otaq toroykichispas samana p'unchawpi huk hatun t'oqoman urmayuqtin, ¿manachu orqowaqchis samana p'unchaw kasqanraykú? nispa. 6Ichaqa mayqenninkupas manan ni imaynatapas contestayta atirankuchu. 7Cenaman invitasqa runakunan, ñawpaqpi allin kaq lugarkunapi asientokunata mashkaranku. Chayta rikuspanmi, Jesusqa chaypi kaq runakunaman yachachiran khaynata: 8—Pipas invitasunki casarakuyninman hinaqtinqa, amayá ñawpaqpi sumaq asientokunatachu akllanki tiyanaykipaqqa. Saynata ruwaqtiykiqa, pipas qanmanta aswan más reqsisqa invitado runa chayaramuqtinmi, chay invitasuqniykiqa 9“ayqeriy” nisunkiman, chay allin reqsisqa runa chaypi tiyananpaq. Hinaqtinmi qanqa p'enqa-p'enqayta qepaman tiyaq riwaq. 10Aswanmi casarakuyman invitasqa kaspaykiqa, qepallapiña tiyakuy, invitasuqniyki hamuspa khaynata nisunaykipaq: “Amigo, ñawpaqpi allin kaq lugarpi tiyakamuy”, nispa. Saynapin chaypi qanwan kushka tiyaqkuna yachanqaku aswan más respetasqa kasqaykita. 11Ichaqa paytukusqa runakunan humillasqa kanqaku. Humillakuq runakunañataqmi, respetasqa kanqaku, nispa. 12Jesusqa nillarantaqmi chay wasinman invitaqnin fariseo religionniyoq runata: —Huk fiestapi mikhunata otaq cenayta ruwaspaqa, amayá amigoykikunallatachu, nitaq wawqeykikunallatachu, nitaq familiaykikunallatachu, nitaq qapaq kaq vecinoykikunallatachu invitankiqa. Sichus paykunallata invitanki chayqa, paykunapas wasinman qanta invitasuspaykin, huk fiestata ruwaspa qanmanpas kaq mikhuchillasunkitaq, imaynan qanpas ruwaranki saynata. 13Aswanyá fiestata ruwaspaykiqa, mikhunankupaq invitakamunki: wakchakunata, ñuk'ukunata, mana puriq wist'ukunata, hinallataq ñawsa runakunatawan ima. 14Paykunaqa chay invitasqaykimantaqa manan kutichipuyta atisunkikuchu. Aswanmi chay runakunapa favorninpi allin kaqkunata ruwasqaykirayku ancha kusisqa kanki. Hinaspapas Diosmi premioykita qosunki, Diospi creeq runakuna, wañusqankumanta kawsarimusqan p'unchawpi, nispa. 15Chayta uyarispanmi, mesapi cenayta mikhuq runakunamanta huknin kaq runa, Jesusta niran: —Ancha kusikuyniyoqmi kanqaku Diospa gobiernasqan sumaq glorianpi paywan kushka mikhunata mikhuq runakunaqa, nispa. 16Hinaqtinmi Jesusqa contestaspa huk ejemplota willaran khaynata: —Huk runan fiestata ruwaspa ashka runakunata invitamuran mikhunankupaq. 17Chaymi mikhuy horas chayaramuqtin chay runaqa, sirvienten runata kamachiran invitasqan runakunata waqyamunanpaq: “Hamuychishña mikhunaykichispaq; mikhunaqa listoñan kashan”, nispa. 18Hinaqtinmi chay invitamusqan runakunaqa mana hamuyta munarankuchu. Chaymi primerta waqyamusqan runaqa niran: “Chakra rantisqaymi qawamunay kashan. Manan hamuyta atiymanchu. Disculpaykuwayá”, nispa. 19Hukñataqmi niran: “Manan hamuyta atiruymanchu. Pishqa masa torokunatan rantiruni; chaytaraqmi yapunanpaq pruebamunay kashan. Disculpaykuwayá”, nispa. 20Huk runañataqmi niran: “Chayllaraqmi casararukuni. Chayraykun mana hamuyta atiymanchu”, nispa. 21Hinaqtinmi chay waqyamuq sirvienteqa kutimuspa, patronninman willaran runakunapa nimusqanta. Chayta uyarispan, patronninqa anchata phiñakuran chay waqyachimusqan runakunapaq. Hinaspan sirvienten runata kamachiran: “Apurayllaman riy plazakunaman, hinallataq callekunamanpas. Hinaspa chaymanta pusamuy wakchakunata, ñuk'ukunata, mana puriq wist'ukunata, ñawsa runakunatawan ima”, nispa. 22Hinaqtinmi chay sirvienten runaqa patronninpa kamachisqanman hina runakunata waqyamuran. Chaymanta kutimuspantaqmi patronninta niran: “Señorlláy, kamachiwasqaykiman hinan runakunata pusaramuni. Chaypas wasipiqa campo kashanraqmi”, nispa. 23Chaymi patronninqa chay sirvienten runata niran: “Riy ñankunaman, hinallataq llaqtaq muyuriqninkunamanwan. Hinaspa runakunata pusamuypuni wasiypi hunt'a kanankupaq. 24Cheqaqtan niykichis, chay primer kaq mana kasukuq invitamusqay runakunaqa, manan ni mayqenninpas mallinqachu kay preparachisqay mikhunataqa”, nispa. 25Ashkallaña runakuna Jesuspa qepanta riqtinmi, Jesusqa kutirispa paykunata khaynata niran: 26—Pipas noqata qatikuwayta munaspaqa, papanmantapas, mamitanmantapas, warminmantapas, wawankunamantapas, wawqenkunamantapas, panankunamantapas, hinallataq kikinpa vidanmantapas noqatan aswan masta khuyakuwanan; ichaqa saynata mana khuyakuwaspaqa, manan noqapa discipuloyqa kanmanchu. 27Pipas noqapi creespa mana ñak'ariy munaq, hinallataq noqata mana qatikuway munaq runaqa, manan discipuloyqa kanmanchu. 28Sichus mayqenniykichispas, huk torreta ruwayta munaspaqa, manaraq qallarishaspanmi, tiyayuspa qolqentaraq allinta yupanan. Hinaspan allinta tanteakunan, chay torreta ruwaspa tukuchinanpaq, qolqen aypanqachus icha manachus chayta. 29Sichus mana allinta tanteakuspa chay torrepa cimientonta ruwayta qallarinman, hinaspan mana tukunmanchu chayqa, runakuna rikuspankun paymanta burlakuspa asipayankuman, 30khaynata nispanku: “Kay runaqa afanllañan torreta ruwayta qallarirun, ichaqa manataqmi tukuyta atinchu”, nispanku. 31¿Imatataq ruwanman huk reyri, chunka waranqa soldadollayoq kashaspan, ishkay chunka waranqa soldadoyoq reywan peleaq rinanpaqrí? Primertan payqa tiyayuspan allinta tanteakunan, chay chunka waranqa soldadonkunallawan ganayta atinmanchus icha manachus chayta. 32Sichus peleaspa mana ganananpaq hina kaspaqa, karullataraq chay enemigon rey soldadonkunapiwan hamushaqtinmi, payqa soldadonkunata akllaspan kamachinqa, rispanku khaynata nimunankupaq: “Amaña peleasunchishchu; aswan hawkalla qepanapaq, parlasun”, nispa. 33Saynallataqmi qankunatapas niykichis, sichus noqapa discipuloy kayta munaspaqa, llapallan kaqniykichiskunata saqespan, allinta tanteakuspa qatikuwanaykichis, nispa. 34Jesusqa nillarantaqmi khaynata: —Kachiqa imapaqpas allinmi; q'aymayaruspanmi ichaqa manaña imapaqpas valenñachu. Hinaqtinri ¿imawantaq salachiwaq kaqmantarí? 35Mana salaq kachiqa, manañan ni imapaqpas valenñachu, nitaq chakraman hich'anapaqpas ni wanupaqpas. Aswanqa wikapanallapaqñan valen. Kay yachachikuykunata uyariqqa, kasukuytayá yachachun, nispa.


text: 1Kriyiq masiykuna, nuqami allita intrakanaykillapata munayani, imanumi Dyuspa Santu Ispiritunqa yanapamanchik uktaqa ukmanta, ukta-shuypaqa ukmanta rurar, payllata sirbir kawsanallapapaq nir. 2Qamkunaqami allita yach'ankillapa, Dyuspi manaraq kriyiqkuna karllaparaqqami, mana rimaq yanqa dyus nishanllapakunata aduraq kankillapa nir. Chaynuqami, syiguyasha yupay mana intrakaq karaykillapa. 3Chaymi kananqa nishaykillapa: Mayqanpis, Dyuspa Santu Ispiritun yanapatin rimaqqami, mana niyta puytinchu, ¡Jesusqa kusala mana allinchu! nirqa. Chaynulla mayqanpis Dyuspa Ispiritunwan mana karqami, mana niyta puytinqachu, ¡Jesusqami kusala shumaq Amitunchik! nirqa. 4Piru Dyuspa Santu Ispiritunmi tukuy kriyiqkunata ukta ukmanta, ukta-shuypaqa ukkunata ruranapaq, yanapamanchikllapa. Chaynu ukta ukta ruranapaq Santu Ispiritulla yanapamashallapami, Dyusllata sirbir kawsanchikllapa. 5Chaymi ukta ukmanta, nataq ukta-shuypaqa ukkunata ruranapaq yanapamashanchikllapa katinmi chaynullata rurar, Amitunchik Jesucristullata sirbiyanchikllapa. 6Chaynullami Dyusqa yanapamanchik ukman ukman allin imakunata rurayta puytinapaq. Piru chay tukuy imakunataqami, Taytanchik Dyusqa pay paylla tukuyninchikllapata yanapar rurachimayanchikllapa. 7Piru chaynu Santu Ispiritu tukuyninchikllapata yanapamarninchikllapaqami, intrachimanchikllapa imanumi chay wakin kriyiq masinchikkunata yanapanallapapaq nir. 8Chaymi Santu Ispiritullawan Dyusqa ukkunataqa yanapasha, imami allin, imami mana allin nir intrachikunanllapapaq. Chaynulla ukkunatapis Santu Ispiritullawan yanapasha kusala yach'aywan yach'achikunanllapapaq paypaqqa. 9Ukkunaqami, Santu Ispiritu yanapatin Dyuspi kusalata kriyinllapa, payqami imatapis rurayta puytin nir. Chaynulla ukkuna-shuypaqa, Santu Ispiritu yanapatin qishaqkunata alliyachinllapa ima. 10Ukkunaqami, Santu Ispiritu yanapashanrayku milagrukunata ruranllapa, ukkunaqa Dyuspaq rimaqninkuna kar, paypaq yach'achikunllapa. Ukkunataqami, Santu Ispiritu yanapatin, riqsinllapa chay mana allin ispirituwan kaqkunata, chaynulla allin Ispirituwan kaqkunamatapis. Ukkunataqami, Santu Ispiritulla yanapatin illaqmanta ukman mana rimayashankunapi rimar yach'achikunllapa. Ashwan ukkunataqami, Santu Ispiritu yanapan chay ukman rimaykunapi rimar yach'achikushanllapata intrachikunanpaq. 11Piru tukuy kaykunataqami, Santu Ispiritulla yanapar rurachimayanchik, pay imanutataq ruranata munayan chaynulla. 12Nishaykillapa: Kay kwirpunchikllapa ukla karmapismi, kusala achka partiyjun. Chaynullami nuqanchikkunapis kusala achka karllapamapis, Jesucristupi kriyishanchikllaparaykuqa, paywanqa uklana kanchikllapa. 13Chaynullami, tukuy Israelmanta kaqkuna, chaynulla mana Israelmanta kaqkuna, sirbikuqkuna, mana sirbikuqkunamapismi, Jesucristupi kriyirllapanaqa uk kwirpulapaqna tikrakashanchikllapa. Chaqa Dyusmi Santu Ispiritunta qumarninchikllapa yarpuyninchikllapapi shutichimarninchikllapa, tukuyta uklapaqna tikramashanchikllapa. Chaynuqami tukuyla, Santu Ispiritullawanna kawsanallapapaq. 14Yach'ashanchikllapanu, uk kwirpunchikqa manami uk partiyjunlachu, ashwanmi kusala achka partiyjun. 15Chaymi nishaykillapa: Imanupiqa ch'akinchik kaynu ninman: Nuqaqami mana maki kashayrayku mana kwirpumantachu kani nir. Piru chaynu nirmapismi kwirpullamanta. 16Imanupiqa rinrinchikpis niyanman: Nuqaqami mana nawi kashayrayku, mana kwirpumantachu kani nir. Piru chaynu nirmapismi, kwirpullamanta. 17Chaqa tukuy kwirpunchik nawilla katinqa, mana uyakuyta puytiyachuwanllapachu. Chaynulla kwirpunchik, rinrilla katinqa, manana mutkikuyta puytiyachuwanllapachu. 18Piru Taytanchik Dyusqami, pay munashannulla rurar ch'urasha tukuy partinkunata kwirpunchikllapapiqa. 19Chaqa tukuy rinrilla, manaqa nawilla katinqa, mana kwirpuyjunchu kachuwanllapa. 20Chiqaptaqami, kwirpunchikqa kusala achka partiyjun katinmapis Dyus nisha ukla kananpaq. 21Chaqa nawinchikqami, mana kaynu niyta puytinchu makinchiktaqa: Manami ministishunichu nirqa. Chaynullami umanchikpis, mana kaynu niyta puytinchu ch'akinchiktaqa: Manami ministishunichu nirqa. 22¡Manami chaynuchu! Ashwanmi kay kwirpunchikpa partinkuna mana kwintachaypaqla chaykunaqa, ashwan kusa mas ministikaypaq. 23Imanupiqami chay kwirpunchikpa uk partinpaq, "Kayqami mana imata ruranaypaqpis yanapamayanchu" niyarmapis, ashwan kusala shumaqta kuytar, mana shutilapimapis purichinchikchu. 24Ashwanmi chay kwirpunchikpa partinkuna shutillapi kaqkunata kusa shumaqta kuytachuwan. Piru Tayta Dyusqami, kwirpunchikta rurarqa niran, chay yaqqa mana kwintachaypaqla chayta kusata kuytanapaq. 25Chaymi chaynu rurashaqa kwirpunchikpi kaq partinkunaqa ama chiqanchakanqachu. Ashwanmi kada partikuna wakin parti kaqkunawan yanapanakunanllapapaq. 26Chaqa kwirpunchikpi kaq uk partin nanatinqami, wakin partikunapis nanachikun. Chaynulla kwirpunchikpa uk partinpaq kusala shumaq nitinllapaqa, tukuy kwirpunchik kusalata aligriyan. 27Chaynullami nuqanchikkunapis Jesucristupi kriyishanchikllaparaykuqa, paypa kwirpunna kanchikllapa. Chaynu karmi tukuy kriyiqkunaqa Jesucristupa kwirpunpa partinkunana kanchikllapa. 28Chaymi chay kriyiqkunamanta wakinkunataqa Dyusqa kaynu kananllapapaq niran: Puntataqa apustulkuna kananllapapaq, paypaq rimaqninkuna, yach'ar yach'achikuqkuna, milagrukunata ruraqkuna, qishaqkunata alliyachiqkuna, yanapakuqkuna, kriyiqkunapa rikaqninkuna, illaqmanta ukman rimaykunata rimar paypaq yach'achikuqkuna ima kanqa niran. 29Chaqa allita yarpuyllapa. Manami tukuychu apustulkunaqa. Manami tukuychu Dyuspa rimaqninkunaqa. Chaynulla manami tukuychu yach'ar yach'achikuqkunaqa. Chaynulla manami tukuychu milagrukunata ruraqkunapis. 30Manami tukuyqa pudirniyjunchu qishaqkunata alliyachinanpaqqa. Chaynulla manami tukuychu ukman rimaykunapi rimar yach'achikuqkunapis. Manami tukuyqa, chay ukman rimaykunapi rimar yach'achikutinllapapis intrachikunllapachu. 31Piru nishaykillapa: Dyusman mañakuyllapa, uknikikunata kusa masta yanapaqkunana kanaykillapapaq. Nataq kananqami chay yach'achishushayllapamantaqa kusala shumaq kaqpaq willashunayanillapa, uknikillapawan llakipanakur imana kawsanaykillapapaq.


text: 1Señor Diospa kamachin Moisespa wañukapusqan qhepatan, Señor Diosqa Moisespa yanapaqnin Nunpa churin Josueta nirqan: 2–Kamachiy Moisesmi wañukapun, ahinaqa qanpas Israel runakunapas wakichikuychis Jordán mayuta chimpaspa qankunaman qonay hallp'aman haykunaykichispaq. 3Chaypin qosqaykichis llapan chayasqaykichis hallp'ata imaynan Moisesman prometerqani hinata. 4Chay hallp'aykichismi kanqa wichay lado Líbano orqo-orqomanta uray lado ch'inneqkama, hinallataq inti lloqsimuy lado hatun Eufrates mayumanta inti haykuy lado lamar-qochakama, chaypi kaq Het runakunaq hallp'anpas qankunaqmi kapunqa. 5Kawsashaqtiykiqa manan pipas atipasunkichu, imaynan Moiseswanpas kasharqani hinallataqmi qanwanpas kasaq, ahinaqa manapunin saqerparisqaykichu manallataqmi wikch'usqaykipaschu. 6Kallpachakuy, allin qhari kay, qanmi ñawpa taytaykichisman qonaypaq prometesqay hallp'ata kay llaqtaman rakinki. 7¡Kallpachakuy! ¡Allinta sayay! Kamachiy Moisespa qosqasuyki kamachikuykunata llapantapuni hunt'ay, amapunin chaykunamantaqa t'aqakunkichu pañamanpas lloq'emanpas, chay hinapin allillan kasunki may purisqaykipipas. 8Kamachikuy simi qelqamantaqa rimashallankipunin, chaytaqa tuta-p'unchaymi yuyaymanallankipuni qelqaq kamachikusqanman hinapuni ruwanaykipaq. Chay hinapin tukuy ima ruwasqaykipas allinkama kasunki. 9Qhawariy, ñoqan kamachiyki, kallpachakuspa qhari hinapuni sayay. Ama manchakuychu, amataq pisi kallpayaychu, ñoqa Diosniyki Señor Diosqa qanwanpunin kashasaq maytaña riqtiykipas, nispa. 10Hinan Josueqa Israel umalli runakunata kamachirqan: 11–Riychis llapan runakunaman, kamachimuychistaq qoqawata ruwakunankupaq. Kinsa p'unchaymanta hinan Jordán mayuta chimpasunchis, Diosninchis Señor Diospa qowananchis hallp'ata hap'ikapunanchispaq, nispa. 12Hinallataq Josueqa Rubén ayllu runakunata, Gad ayllu runakunata, Manasés kuskan ayllu runakunatapas nirqan: 13–Señor Diospa kamachin Moisespa nisqasuykichis simita yuyariychis, paymi nirqan: “Diosniykichis Señor Diosmi kay hallp'ata qosunkichis mana kuyuq tiyanaykichispaq”, nispa. 14Jordanpa kay ladonpi Moisespa qosqasuykichis hallp'apin saqenkichis warmiykichista, wawaykichista, uywaykichiskunatapas. Allin maqanakuq qharikunallan maqanantinkama, wakin ayllukunaq ñawpaqenta mayuta chimpankichis, paykunata yanapanaykichispaq. 15Señor Dios mana kuyuqta tiyachinankama imaynan qankunatapas tiyachirqasunkichis hinata, yanapallankichistaqmi Diosniykichis Señor Diospa qonan hallp'ata hap'ikapunankukama. Chaymantataq kutimpunkichis Moisespa qosqasuykichis kay hallp'aykichista hap'ikapunaykichispaq, nispa. 16Paykunataq Josueta nirqanku: –Arí, llapan kamachiwasqaykikutan ruwasaqku, maytaña: Riychis, niwaqtiykikupas risaqkun. 17Imaynan Moisestapas tukuy kamachiwasqankuta kasurqayku ahinallataqmi qantapas kasusqaykiku. Ñoqaykuqa munaykun Diosniyki Señor Diosllapuni qanwan kananta, imaynan Moiseswanpas karqan hinata. 18Kamachikusqaykita mana kasukuqkunapas qan contra sayariqkunapas wañuchisqan kanqaku. Chhaynaqa, kallpachakuy, qhari hinapuni sayay, nispa.


text: 1Líbano, kichariy punkusniykita, cedrosniykita nina ruphaykunampaj. 2Pino sach'a waqay, imaraykuchus cedro sach'a urmanña, imaraykuchus jaqay may k'achitu sach'as urmasqasña rikhurinku. Waqaychej, qankuna, Basanpa encina nisqa sach'asnin, imaraykuchus chay k'iski sach'as urmasqasña kanku. 3Michejkunapis mayta waqashanku, imaraykuchus sumaj pastosqa chinkachisqaña kanku. Leompa qhaparisqan uyarikun, imaraykuchus Jordán Mayoj may k'acha k'iski sach'asniyoj kasqan chinkachisqaña kashan. 4Kayta niwarqa Señorniy Tata Dios: Wañuchinapaj kashanku, chay ovejasta michimuy. 5Rantikojkunaqa paykunata wañuchinku, manataj juchachasqachu kanku; vendejkunataj ninku: Graciasta qoni Tata Diosman, imaraykuchus qhapajña kani, nispa. Ni michejkunapis paykunamanta khuyakunkuchu. 6Ajinallatataj, Noqapis kay llajtapi tiyakojkunamantaqa manallataj khuyakusajchu. Manachayqa runa masinkoj makinman, jinataj reyninkoj makinman paykunata jaywaykusaj. Chaykunaqa jallp'api tukuy kajta chinkachenqanku, nitaj pitapis makinkumanta salvasajchu, nispa nin Tata Diosqa. 7Jinaqa, wañuchinapaj t'aqasqa karqanku, chay ovejasta michej churakorqani, mayqenkunachus ñak'arichisqa kanku, chaykunata. Chantá iskay tojnusta oqharikuspa, ujninta suticharqani Khuyakuy, nispa, chay ujnintataj Ujchakuy, nispa. 8Uj killallapi kinsa michejkunata wijch'orqani. Chantá ovejaspis noqawan amisqaña kaspa, chejniwarqanku. 9Jinapi ovejasman nerqani: Manaña ujtawan qankunata michiykichejmanñachu. Mayqenchus wañunan kashan, chay ovejaqa, wañuchun, mayqentajchus chinkanan kashan, chay ovejaqa chinkachun. Mayqenkunachus qhepakojkunarí, ujkuna ujkunata mikhunakuchunku, nispa. 10Chaymantá Khuyakuy nisqa tojnuyta oqharispa, p'akirparerqani. Chay niyta munarqa Diosqa chay nacioneswan trato ruwasqan p'akisqa kasqanta. 11Chay p'unchaypacha chay trato p'akisqa karqa. Chay ñak'arichisqa ovejastaj chay ruwasqayta rikuspa, repararqanku Dios parlasqanta. 12Chaypacha paykunata nerqani: Sichus allinman rijch'asunkichej chayqa, jornalniyta pagapuwaychej, manachayqa saqellaychej, nispa. Jinamanta pagapuwarqanku kinsa chunka qolqe phisusta. 13Chantá Tata Diosqa niwarqa: Chay jina sumaj precio churawasqanku qolqeta jap'ispa, Temploj waqaychananman churaykamuy, nispa, Noqataj chay kinsa chunka qolqeta jap'iytawan, Temploj qolqe jallch'ananman churaykorqani. 14Qhepantataj chay Ujchakuy nisqa tojnutañataj p'akerqani; jinamanta Judawan, Israelwan wawqentin kasqankoqa p'itisqa karqa. 15Chantá Tata Diosqa niwarqa: Kunanqa uj wampu michej jinañataj p'achalliykukuy. 16Noqaqa kay nacionesman churasaj uj michejta; chay michejqa mana watukonqachu chinkasqa ovejasta, nitaj mask'aj churakonqachu, nillataj nanasqasninkutapis jampirenqachu. Mana puriyta atejkunatapis mana yanaparenqachu, manachayrí wira oveja kajta mikhuykakaponqa, ni chaki sillusnillantapis puchurichispa. 17Ay, imachus kanqa jaqay uywanta saqerpayaj wampu michejmantaqa. Espadawan makin qholusqa kachun, jinataj paña kaj ñawimpis t'ojsisqa kachun. Makin ch'akiykuchun, ñawintaj ciegoyachun.


text: 1Chaymantami uk samana diyapi Jesusqa chay Israel runakuna tantakananllapa wasiman qashan yaykuran. Chaypimi uk runa wiqru makiyjun karan. 2Piru chaypiqami riparakuqkuna, mana shaykuq kusalata Jesustaqa chapar, ninakuyaranllapa: "¿Ima kay samana diyapichu alliyachiyanqa wak runataqa? Chayta ruratinqami, chaylapaqna uchachashunllapa" nir. 3Piru Jesusqami chay wiqru makiyjun runataqa niran: --Sharir, ch'aypinllapapi shay. 4Chaymantami chay runakunataqa kaynu nir tapuran: --Samana diyapiqa, ¿allin kaqtachu ruranchik manaqachu mana allin kaqta? Chaynulla ¿allinchu kanqa allichar washakunapaq manaqachu dijasha wanunanpaq? Chaynu nir tapukutinmi, chay runakunaqa mana imatapis rimarchu uyaralla kidaranllapa. 5Piru Jesusqami chay runakuna pay nishanta mana intrakanayashanllaparayku kusata piñakur, llakir ima chay qishaq runataqa kaynu niran: --Chutarachiy makikita nir. Chaynu nitin, chutarachitinqami makinqa allinna kidaran. 6Piru chaynu ruratinmapis, chay fariseo runakunaqa waqtaman lluqshimurqa, Herodespa wakinninkunawan parlaranllapa Jesustaqa wanuchinanllapapaq. 7Jesu's yach'akuqninkunawan chay atun quch'apa manyanman ritinmi chay Galileapa pwiblunkunamanta kusala achka runakuna ikinta riranllapa. 8Piru chaypi Jesu's kusa shumaq mana ruraypaq imakunata rurayan nir yach'arllapami Judea pwiblukunamanta, Jerusalenmanta, Idumeamanta, Tirumanta, Sido'n pwiblukunamanta ima kusala achka runakuna Jesu's kayashanman shamuranllapa. Chaynullami Jorda'n riyupa uklaw chimpanmanta ima shamuranllapa Jesusta rikayta munar, chay atun quch'amanqa. 9- 10Chaynumiri kusata untamuranllapa. Chaypimi Jesusqa achka qishaqkunata allicharan. Chaymi tukuy chay qishaqkuna alliyananllaparaykuqa kumsanakuypa, saruch'anakuypa wakmanta kaymanta untaranllapa Jesusta kamarla alliyananllapapaq. Chayraykumi Jesusqa yach'akuqninkunata kach'aran uk yaku karruta listatinllapa, chaymanna iqatin amana mas kich'kichinanllapapaq. 11Chaynullami chay dyablupa yarpuyninwan kaq runakunapis Jesusta rikarqa, paypa naypanpi qunqurir, qaych'akuranllapa: "¡Qamqami Dyuspa Wamran kanki!" nir. 12Piru Jesusqami anyaran chay dyablupa yarpuyninkunataqa, amana chaynu paypaq rimananllapapaq. 13Chaymantami Jesusqa uk sirkaman iqar, kusa allinta yarpuchishan runakunata qayaran. Chaynu qayatin tantakatinllapanaqa, 14paykunamanta dusi runakunata akraran paywanna purinanllapapaq. Chaynulla rir yach'achikunanllapapaq imami karan. 15Chaynullami paykunataqa Jesusqa pudirninta quran qishaqkunata allichananpaq, dyablupa yarpuyninkunata runakunamanta itakunanllapapaq ima. 16Kaykunami chay dusi akrashankunaqa karan: Ukqami Simo'n karan. Payllatami shutichiranpis Pedro nir. 17Chaymantaqami karan Zebedeupa ishkay wamrankuna Santiago, Juan ima. Kay paykunatami shutichiran "Boanerges". Rimayninchikpiqa "Kunyapa Wamrankuna" nir intrachimanchik. 18Wakinkunaqami karan: Andre's, Felipe, Bartolome', Mateo, Toma's. Chaynullami karanpis Alfeupa wamran Santiago, Tadeo ima. Ukqami karan Simo'n. Payqami Cananeo partidumanta karan. 19Uk-shuypaqa karan Judas Iscariote. Kaymi Jesustaqa kuntrankunaman qukuran wanuchinanllapapaqqa. 20Chaymantaqami Jesusqa yach'akuqninkunawan yaykuran uk wasiman. Piru chaymanpismi kusa achka runakuna untaranllapa. Chaymi Jesu's, chaynulla yach'akuqninkunamapis mana mikuylamatapis puytiqllapachu. 21Chaynu yach'achikur mana mikutin imami, Jesuspa ayllunkunaqa riranllapa wasinman apananllapapaq. Chaqa wakinkunaqami "Jesusqa yaruyasha" niyaqllapa. 22Chaynulla Moise's mantakushanta yach'ar yach'achikuqkuna Jerusalenmanta ch'asha kaqkunapis kaynu niyaqllapa: "Chay dyablupa mantaqnin Beelzebu' shutiqmi, wak runataqa pudirninta qusha runakunamanta dyablupa yarpuyninkunata itakunanpaqqa" nir. 23Chaynu niqta uyaparmi Jesusqa paykunata qayamuran. Chaymantami uk kumparasyunta rurar kaynu niran: "¿Imanuna dyabluqa uk dyablu masinta itakuyta puytinqa? 24Chaynullami mayqan pwiblupis paykunapura ch'iqninakurqa mana maydiyapis pulla kaytaqa puytinchu. 25Chaynulla uk ayllupis paykunapura ch'iqninakurqa, mana shumaqta kawsaytaqa puytinllapachu. 26Chaynullami dyablupis, uk dyablu masinta itakurqa ukninta itakushanrayku manami allinchu. Chaymi manana pulla kaytaqa puytiyanqanachu. Ashwanmi chaynu ruranakurqa limpu tukukayanqallapana. 27"Chaqa allita yarpuyllapa: Uk kusala pulsuyjun runapa wasinman mayqanpis suwakuq yaykunarqami, chay wasipa amunta puntataqa wataytaraq ministiyan. Chaynu wataraqmi suwaytaqa puytiyan, manaqa mana". 28- 30Chaymantami Jesusqa chay runakuna wakqami dyablupa pudirninwan nishanllaparayku, kaynu niran: "Chiqaptami nishaykillapa: Runa tukuy uchakushanta chaynulla mana allinta rimashantami Dyusqa pirdunanqa. Piru Santu Ispiritupaq mana allinta rimashanllapata-shuypaqa mana maydiyapis pirdunanqachu". 31Chaymantaqami Jesuspa mamanwan, ukninkuna ch'aranllapa. Piru waqtalapi kidarmi kach'akuranllapa Jesusta qayamunanllapapaq. 32Chaymi Jesuspa ridurninpi taqkunaqa kaynu niranllapa: --Mamaykiwan, uknikikunami chay waqtapi. Qamtami maskashuyanllapa nir. 33Jesusqa niran: --¿Mayqantaq mamayqa? ¿Mayqantaq ukniykunaqa? 34Chaymi chay ridurninpi taqkunata chapar niranpis: --Kaykunami mamaywan, ukniykunaqa. 35Chaqa mayqanpis Dyus munashanta ruraqkunalami ullqu kaq, warmi kaq ukniykunaqa, chaynulla mamaymapis nir.


text: 1Chaura chaynuy niyarga: ¿Tayta Diosga pasaychu Israel casta runancunata wicaparun? Manam. Manam wicapashachu cäsucugcunataga. Nogasi cayä Israelpa castanmi, Abrahampa ayllun aywagmi, Benjaminpa churincuna castam. 2Tayta Diosga manam wicapashachu unaypitas chay acrangan runancunataga. Gamcunaga shumagmi musyarcayanqui Elías cawangan wichan runancunata Dios raquishalata cachinganpita. Chaypin Elías, Israel castäcuna lutanta rurapäcunganpita Diosta cay niram: 3“Munayniyog Tayta, gampa willacugniquicunata wanurärichinmi, jinaman juchrurärichinmi altarniquicunatas. Cananga japalämi puchurayä. Nätan nogatas wanuchiytam munarcayäman”. 4Niptinmi Tayta Diosga cay nira: “Puchuchicurayä ganchris waranga runatam, dios nipäcungan Baalpa naupanchru mana gongorpacugcunata” niram. 5Chaynuymi canansi Diosga puchurayächin walcalataga chay Israel castäcunapita, paycunata Diosga cuyapälarmi acracurayan. 6Chaura Diosga manam paycunata acrasha imatas ruranganpitachu, antis cuyapälarmi, nätan imapitas ruranganpita carga manam chayga cuyapaychu canman. 7Nätan Israel castacunaga aliscam munapäcura Diospita alipag ricasha cayta, nätan Dios acracungan runacunam ichaga alipag ricasha capäcura. Nätan waquincagcunaga chaynuy rumi shongolam capäcura. 8Chaypita isquirbishachrüsi cay niyanmi: “Chaynuy capäcuptinmi Diosga chaynuyla capäcunanpag dëjarun, ricapuyarsi mana ricapugnuy capäcuptin, mayayarsi mana wiyarignuy capäcuptin, nätan chaynuylam canancamas carcayan”. 9Rey Davidsi chaynuy capäcunganpita cay niyanmi: “Micapäcuynincunachrüsi ishquipäcun trampamannuymi, jinaman läsumannuymi, chaychru cunchuchisha capäcunanpag. 10Chaura ñawincunas cachun ñaushashanuy mana ricapapäcunanpag. Jinaman washancunas cachun curcucashala imaycamas” niyanmi. 11Chaura chaynuy cunchuchinan cayaptinga ¿pasaychu Diosga Israel castäcunataga dëjarun? Manam. Antis paycuna mana cäsucurcanganpam, juc casta runacunata Diosga nä salvayan, chaynuypa Israel castäcuna chriquicurcänanpag. 12Chaura Israelcuna mana cäsucurcanganpa cay pachachru juc casta runacuna salvasha carcayaptinga. Chaura ¡maymayrag runacunaga salvacurcanga Israelcuna Cristoman cutiräriptinga! 13Nätan gamcuna juc casta runacunata niyärishay: Gamcunamanmi Diosga cachrarayäman. Chaymi nogaga manchapäcuypa rurayä chay ruranäcunata. 14Chay Israel castä chriquicurcayagcuna juc ishcaylas salvasha capäcunanpag. 15Chaura Israel castacunata Dios wicapanganpa chranin runacuna Dioswan amistarcayaptinga, chay Israel castacuna Diosman nä cutiräriptinga capäcunga wanushapita cawacämushanuymi. 16Musyanganchinuysi juc mäsapita raquircur Dioslapag naupata jorgorushaga, chay puchug mäsasi Dioslapagmi canga. Chaynuytam juc sapisi Dioslapag nisha carga canga rämancunas Diospag nisham. 17Abrahamga cayan olïvus montinuymi. Chay montipa rämantachu muturuchwan chay mutushanuymi carcayan Abrahampa waquin castancuna. Nätan chay mutushaman injertagnuymi gamcunataga rurararcayäshunqui. Chaymi cananga carcayanqui “Diospa runan” nisha. 18Chaura injertashala cayarga amam “Israel castacunapitaga mas alim cayä” ninquimanchu. Chaynuy ninaypagga manam unaypitachu Abrahampa castan canqui, antis mas guepataran castanmanga muyurayanqui. 19Capazmi cananga cay niyanquis: “Paycunaga wicapasha carcayan mana välirmi noga injertashanuy canäpag” niyanquis. 20Antis paycunaga wicapasha carcayan Jesusman mana yupachicurcanganpitam. Nätan gamcunaga Jesusman yupachicurcangalaypam injertashanuy carcayanqui. Chauraga ama alitucurcaychu, antis manchapacurcay. 21Chaura Abrahampa castancunatas Dios mana perdonarayarga, manam gamcunatas perdonapäcushunquichu. 22Tayta Diosga cuyapanmi payman yupachicugcunataga. Nätan payman mana yupachicugcunataga payga cunchuchinmi. Chaura chaynuyla payman yupachicurcaptiquiga chaynuylam cuyapapäcushunqui. Nätan mana yupachicurcaptiquiga payga cunchuchipäcushunquim. 23Nätan Israel castäcuna Diosman yupachicurcarga capäcunga yapay injertasham, Tayta Diosga munayniyogmi gangalanta injertananpagsi. 24Nätan gamcunataga juc casta runa carcayaptiquim muyurarcayächishunqui runancunaman. Chaynuy carga Israel castacunataga mana sasächicularmi Diosga “Runäcunam” ningan. 25Chaura Jesusman yupachicug-mayïcuna, mana alitucurcänaypag Dios mana pitas musyachinganta niyärishay: Chay Israel castäcuna waquinga mana yupachicurcanchu Jesusman, gamcuna juc casta runacunapita Diospa acrashan cagcuna Jesusman lapan yupachicurcangancamam. 26Chaypitaga Israel castäcuna Jesusman yupachicurcanga lapalanmi salvasha capäcunanpag, isquirbishachru cay ningannuysi: “Jerusalenpitam aywamunga juc salvacug. Paymi Jacobpa castancunapa juchanta perdonanga. 27Chaynuymi paycunawan conträtata rurashag, nä juchancunata perdonar” niyanmi. 28Canan paycunaga chay ali willapata mana mayayta munapäcunganpam, gamcunata Dios salvarcayäshunqui. Nätan Tayta Diosga Israel castäcunata cuyayanrag, awilluncunata acranganpam. 29Tayta Diosga cuyangancunataga jinaman acrangancunataga manam imaysi dëjangachu. Paycunaga imaysi runanmi cayan. 30Gamcuna juc casta runacuna unay wichan manam cäsucurcaraychu Tayta Diosta, nätan Israel castacuna Diosta mana cäsucurcanganpam Diosga canan cuyaparcayäshunqui. 31Chaura Israel castäcuna mana cäsucurcaptinmi Diosga cuyaparcayäshunqui. Nätan cäsucurga paycunas gamcunanuymi cuyapasha capäcunga. 32Tayta Diosga, pi castatas mana cäsucurcayaptiquim cuyaparcayäshunqui. 33Chaura alisca alisca yachragmi musyagmi Diosninchiga, manam lapalantaga chaynuy yachranganta chaynuy musyanganta tantiayta atipanchichu. Mana tantiay atipänam cayan Dios chaynuy rurayangan, jinaman ruray munayangancunas. 34Chaura ¿pitag musyan Munayniyog Dios imata pinsiangantas? ¿Pitag payta “Caynuypam wacnuypam ruranquiman” niman? Manam pisi. 35Manam pisi imalatas gorachu Diosta “Cutichimanquim” nirga. 36Antis lapan ima-aygas shamun Tayta Diospitam. Nätan cayansi pay munaptinmi, jinaman paypagmi. Pay cachun alawasha imaypita imaycamas. Chaynuy cachun.